Quota system & the deafening silence from DAP

MCA Youth notes PMX Dato’ Seri Anwar Ibrahim has once again, provided an explanation to the public on the Bumiputera quota system in education, and as to why it cannot be replaced overnight with a system based on meritocracy.

However, the manner in which the premier replied a question posed by a student during a dialogue session at Kolej Matrikulasi Pulau Pinang in Kepala Batas caught many by surprise.

This is because Malaysians, in particularly, youths, were very excited and held high hopes in Anwar Ibrahim as a leader who touched base with the rakyat. Branded as a reformist and, as the initiator of Malaysia Madani, he projected values and announced policies that would be inclusive of every layer of society regardless of race and religion.

What happened last Saturday does not seem to reflect how Anwar is usually portrayed ie a humble leader who listens to the voices of the rakyat regardless of age; one who is open and gives space to anyone in the spirit of democracy, and a visionary leader who looks far ahead and defends the fates of the diverse communities in Malaysia.

Like others who held high hopes, MCA Youth had expected the Prime Minister to respond in a calm, engaging and professional manner given his status as a statesman. Was it necessary to interrupt and talk down the student’s question and clarification attempt? The young lass had only raised a question in the minds of many to a Prime Minister well renowned for his years of Reformasi struggle.

To affected students, MCA Youth sympathises with what happened. It is hoped that the experience will make you more mature and courageous and who will became an outstanding community leader one day.

What is DAP’s current position on their Setapak Declaration?

At the same time, MCA Youth once again urges DAP to clarify its position on the Setapak Declaration. To quote from the Setapak Declaration: “_The Setapak Declaration affirms DAP’s viewpoint that in the process of nation-building, ethnic equality must be made the paramount principle, and it is upon this principle that the separation of citizens into ‘Bumiputra’ and ‘non- Bumiputra’ is strongly opposed_.”

(Reference: https://dapmalaysia.org/en/about-us/vision-mission/party-declarations/setapak-declaration/ )

Recalling DAP’s strategy of yore, the Rocket as an opposition party then, had weaponised the Bumiputera quota system against Malaysians, in particular the Chinese community, to detest MCA. Since Independence and up till now, MCA upholds the Federal Constitution as the supreme law of the land, and live by the Principles of the Rukun Negara to maintain national unity and harmony.

Presently, the words by PM Anwar who is also the Pakatan Harapan Chairman are consistent with the words of the former Prime Minister, whereby the quota system aims to maintain harmony, enable opportunities for disadvantaged groups while not negating opportunities for students of other communities who genuinely deserve it.

Therefore, the question now is: Does DAP accept the Prime Minister’s explanation, or will the Rocket persist in their “_principle that the separation of citizens into ‘Bumiputra’ and ‘non- Bumiputra’ is strongly opposed_” as outlined in their Setapak Declaration, which up till today, is easily accessible on their DAP website.

If DAP rescinds its Setapak Declaration, apologising to their voters and supporters will indicate sincere contrition for having misled them in the past to scoop their support and votes.

Ryan Ho Kwok Xheng

MCA Youth Spokesperson

* This is the opinion of the writer or publication and does not necessarily represent the views of Agenda Daily.


Covid-19: 1,139 kes baharu, empat kematian

Negara masih mencatatkan empat digit bagi kes Covid-19 terbaharu hari ini, dengan 1,139 kes dilaporkan dan empat kematian.

Kementerian Kesihatan dalam kenyataan berkata, 1,199 kes telah sembuh sepenuhnya, menjadikan keseluruhan kes sembuh ialah 339,067.

Katanya, daripada 1,139 kes baharu, sebanyak 1,126 adalah kes tempatan, manakala 13 lagi adalah kes import.

Sementara mereka yang dirawat di Unit Rawatan Rapi pula adalah seramai 194, dengan 86 daripadanya memerlukan alat bantuan pernafasan.


Di Melaka dan Johor berani tanding solo, sekarang UMNO tunduk kepada PH

Jika dua Pilihan Raya Negeri (PRN) Melaka dan Johor dahulu UMNO-Barisan Nasional (BN) berani masuk bertanding solo, tapi sekarang di enam negeri mereka terpaksa berunding dengan Pakatan Harapan (PH) pula.

Semasa bertanding solo tanpa kerjasama dengan PAS dan Bersatu di Johor dan Melaka, Presiden UMNO Datuk Seri Ahmad Zahid Hamidi berani membuat keputusan tetapi kini terpaksa tunduk pula apabila bersama dengan cikgunya, Datuk Seri Anwar Ibrahim.

Zahid nampaknya tidak berani menunjukkan keberanian sama semasa UMNO berada dalam satu kerajaan dengan Perikatan Nasional (PN) sebelum ini, sebaliknya terpaksa berunding jumlah kerusi dengan parti komponen PH yang terdiri daripada PKR, DAP dan Amanah.

Alasan berunding kerusi dengan PH kerana sudah berada dalam satu kerajaan tidak boleh diterima sama sekali, walhal sebelum ini semasa bertanding solo di Melaka dan Johor bukankah UMNO juga berada satu kerajaan juga bersama PAS dan Bersatu.

Untuk rekod, semasa PRN Melaka dan Johor diadakan, UMNO masih berada dalam satu kerajaan dengan PAS dan Bersatu tetapi Zahid bertindak membuat keputusan untuk bertanding solo.

Tetapi sebaliknya yang berlaku sekarang apabila Zahid membuat keputusan untuk UMNO berunding dengan parti komponen PH sehingga menyebabkan MIC dan MCA tersisih dalam rundingan kerusi.

Jika sebelum ini UMNO bebas untuk meletak calon mereka di kerusi yang diinginkan, tetapi kini Zahid terpaksa berunding dengan ketua parti PH untuk meminta laluan bagi memboleh calon mereka bertanding.

Dalam keadaan ini, sudah pastinya UMNO-BN tidak akan mempunyai kerusi yang mencukupi untuk membentuk kerajaan negeri dan terpaksa memerlukan bantuan daripada parti komponen PH untuk menubuhkan kerajaan.

Mengambil kira keadaan semasa ketika ini, UMNO dilihat tidak mampu untuk mengulangi rekod sama semasa PRN Melaka dan Johor apabila ramai ahli akar umbi yang sudah kecewa dengan hala tuju pemimpin atasan mereka.

Berbeza semasa membuat keputusan untuk bertanding solo di Melaka dan Johor, Zahid enggan langsung berkompromi dan memberi muka kepada PAS dan Bersatu untuk berunding kerusi, malah sanggup bermusuhan walaupun ketika itu masih berada dalam kerajaan.

Ketika PRN Melaka dan Johor juga, Zahid ketika itu tidak memegang sebarang jawatan dalam Kabinet dan hanya sekadar ketua parti sahaja, tetapi sekarang apabila dilantik jawatan Timbalan Perdana Menteri nampaknya beliau sudah berlembut dan mahu berunding pula dengan parti cikgunya.

Mengapa Zahid begitu berlembut dan boleh pula berunding dengan PH untuk menghadapi PRN enam negeri ketika ini, adakah ia disebabkan terhutang budi dengan jawatan diberikan Datuk Seri Anwar Ibrahim kepadanya?

Bagaimanapun, UMNO tidak boleh terlalu yakin akan memperoleh kemenangan pada enam PRN kali ini dan akar umbi menanti masa untuk membalas dendam terhadap pengkhianatan dibuat pemimpin mereka apabila bekerjasama dengan DAP.

Akar umbi UMNO akan menunjukkan protes secara senyap dengan menggunakan kuasa di peti undi nanti bagi membalas tindakan pemimpin yang menipu mereka secara terang-terangan sebelum ini.

Jika Zahid masih mahu menggunakan PRN Melaka dan Johor sebagai kayu pengukur kepada UMNO pada enam PRN kali ini, ia adalah satu kesilapan yang terbesar dilakukan.

Akar umbi UMNO sudah sedar penipuan dan helah yang dilakukan oleh pemimpin UMNO, sudah pasti mereka tidak akan terperangkap sekali lagi dengan janji manis.

Pengkhianatan terbesar UMNO adalah apabila mereka kini sanggup bersekongkol dengan musuh ketat, DAP yang dilihat sebagai ancaman kepada orang Melayu dan Islam.

Akar umbi parti tidak akan melupakan selama-lamanya pengkhianatan dibuat terhadap mereka, satu-satunya pilihan yang ada kini adalah dengan memastikan UMNO kalah pada PRN enam negeri bagi menyelamatkan daripada parti terus karam dipimpin oleh mereka yang ada kepentingan peribadi.

UMNO kini sudah menjadi syarikat peribadi, para pemimpinnnya menggunakan parti itu untuk menyelamatkan diri masing-masing daripada kes mahkamah yang sedang dihadapi.

Demi kuasa dan jawatan, kini mereka sanggup menjilat ludah sendiri asalkan dapat menyelamatkan diri.


Ringgit dibuka tinggi berbanding dolar

Ringgit dibuka lebih tinggi berbanding dolar Amerika Syarikat (AS) pagi ini, didorong minat belian baharu di tengah-tengah sentimen risiko di China dan pengumuman data ekonomi Amerika Syarikat (AS) menjelang minggu ini, kata seorang penganalisis.

Pada jam 9 pagi, mata wang tempatan meningkat kepada 4.3730/3755 berbanding dolar AS daripada 4.3775/3800 pada penutup Jumaat, lapor Bernama.

Rakan kongsi pengurusan SPI Asset Management Stephen Innes berkata minggu ini merupakan minggu yang sangat penting, dipenuhi data ekonomi AS yang akan menerangkan hala tuju pertumbuhan jangka masa terdekat serta prospek pasaran buruh Rizab Persekutuan (Fed) menjelang mesyuarat Jawatankuasa Pasaran Terbuka Persekutuan pada 15 Jun.

“Jadi, saya merasakan peniaga akan memberi perhatian kerana sebarang kelemahan dalam data akan mengurangkan peluang Fed untuk menaikkan kadar secara agresif dan boleh melemahkan sedikit dolar AS,” katanya kepada Bernama.

Beliau juga mengunjurkan ringgit akan terikat dalam julat yang ketat dan pertukaran mata wang asing Asia kekal dalam mod tunggu dan lihat.

Sementara itu, ringgit didagangkan bercampur-campur berbanding sekumpulan mata wang utama.

Mata wang tempatan meningkat berbanding dolar Singapura kepada 3.1959/1980 daripada penutup Jumaat pada 3.1962/1982 dan menambah nilai berbanding yen Jepun kepada 3.4409/4431 daripada 3.4450/4472.

Bagaimanapun, nilai ringgit merosot berbanding pound Britain kepada 5.5222/5254 daripada 5.5170/5201 dan susut berbanding euro kepada 4.6922/6949 daripada 4.6905/6932.


PH-BN tiada pelan konkrit selesai kos sara hidup rakyat: Dr Dominic

Parti Gerakan Rakyat Malaysia (Gerakan) melahirkan kebimbangan kekurangan tindakan dan pelan kerajaan Pakatan Harapan-Barisan Nasional (PH-BN) bagi menangani isu kos sara hidup yang membayangi rakyat jelata, terutama golongan B40 dan M40.

Presidennya, Senator Datuk Dr Dominic Lau sehubungan itu, mengingatkan kerajaan diketuai Datuk Seri Anwar Ibrahim tentang beberapa isu yang memerlukan perhatian segera seperti kos sara hidup yang kian meningkat dan membebankan rakyat.

Beliau juga mengingatkan kerajaan supaya tidak mengetepikan suara lantang rakyat dalam draf belanjawan yang bakal dibentangkan pada Jumaat ini.

“Kerajaan seperti nak buat sesuatu akan tetapi tiada impak positif dalam tindakannya.

“Kerajaan perlulah memberi perhatian yang lebih efektif kepada usaha untuk mengurangkan beban kos sara hidup yang terus menghimpit rakyat,” katanya dalam satu kenyataan hari ini (23 Februari 2023).

Dr Dominic juga menggesa kerajaan PH-BN supaya berhenti memberi alasan dan mempermainkan rakyat jelata, sebaliknya belanjawan yang bakal dibentangkan mestilah seiring dengan janji manifesto mereka terhadap rakyat.

Selain itu beliau berkata kerajaan juga tidak boleh bersikap sambil lewa dalam usaha meneguhkan keterjaminan makanan di negara ini.

“Usaha memastikan negara dan rakyat mempunyai makanan yang cukup di samping mengawal harga barangan asas yang ditawarkan dalam pasaran agar berpatutan adalah sangat penting kerana makanan merupakan keutamaan dalam kehidupan harian,” katanya.

Dr. Dominic Lau juga berkata kerajaan tidak sepatutnya memandang rendah terhadap isu dan memperalatkan kenyataan tersebut di dalam arena politik seperti isu kekurangan ayam yang berlaku baru-baru ini dan ada yang mengata; “jika telur ayam mahal, jangan makan telur ayam.”

Beliau turut berkata, kerajaan campuran sekarang bukan lagi pembangkang, jadi mereka sepatutnya bertindak seperti kerajaan yang satu bukan pembangkang.

Berhubung dengan sektor khidmat kesihatan dalam negara yang dilabelkan oleh pemerhati sektor tersebut sebagai merosot dan bakal digelar ‘zon merah’, beliau yang juga Timbalan Pengerusi Perikatan Nasional berharap kerajaan menekankan kebajikan petugas kesihatan dan mencari penyelesaian yang komprehensif kepada sektor kesihatan awam.

Ini termasuk meningkatkan peruntukan kementerian, menambahkan jumlah petugas, memberi kuasa kepada kementerian agar mengendali penawaran, pelantikan dan kenaikan pangkat dan sebagainya. Sektor kesihatan ini amat penting kepada rakyat, jangan terlalu leka dan menjadikan rakyat mangsa kepada ketidak-upayaan kerajaan, katanya.

Dalam konteks ini, Dr Dominic Lau juga mengambil contoh daripada kerajaan negeri Pulau Pinang yang memasukkan Hospital Pulau Pinang sebagai salah satu produk pelancongan perubatan di dalam Draf Rancangan Tempatan Pulau Pinang (Pulau) 2030, yang menunjukkan bahawa kerajaan tidak memberikan perhatian yang cukup di dalam sektor kesihatan negara kita.

“Selain isu kelelahan seperti ‘overworked’ and ‘underpaid’ petugas kesihatan, kita juga difahamkan bahawa masa menunggu yang sangat lama di hospital kerajaan kebelakangan ini. Yang ini merupakan kesan domino daripada isu sedia-ada. Rakyat sedang lantang bersuara kerana mereka mahukan perkhidmatan yang efisien dan pantas.

“Hal ini haruslah dipandang serius kerana jika berlarutan, Malaysia mungkin bakal dilanda krisis kekurangan kakitangan yang lebih teruk dalam sektor kesihatan kerana tidak hairan bagi mereka untuk meninggalkan arus sektor perkhidmatan awam dan berhijrah ke sektor yang lain,” katanya.


Krisis ekonomi, rakyat Sri Lanka bertempur dengan tentera

Rakyat Sri Lanka bertempur dengan tentera bersenjata dalam demonstrasi jalanan yang diadakan susulan krisis ekonomi yang semakin teruk dihadapi negara Asia Selatan itu.

Sri Lanka sedang berdepan krisis ekonomi yang menyaksikan rakyat negara itu kekurangan bekalan makanan, bahan api dan keperluan asas lain, keadaan bertambah buruk selepas inflasi semakin meningkat dan bekalan tenaga elektrik turut dipotong.

Keadaan dihadapi rakyat Sri Lanka ketika ini paling buruk pernah berlaku sejak mencapai kemerdekaan dari Britain pada 1948.

Susulan keadaan tidak menentu tersebut, Presiden Gotabaya Rajapaksa terpaksa melaksanakan darurat pada Jumaat, sehari selepas orang ramai cuba menyerbu rumahnya di ibu negara Colombo dan perintah berkurung di seluruh negara berkuatkuasa sehingga pagi Isnin.

Samagi Jana Balawegaya (SJB), gabungan pembangkang utama di Sri Lanka mengecam keras sekatan media sosial dan mendesak supaya kerajaan sedia ada berundur.

“Presiden Rajapaksa lebih baik menyedari gelombang ombak sudah mematikan pemerintahan autokratiknya,” kata Ahli Parlimen SJB Harsha de Silva dipetik agensi berita AFP.

Tentera bersenjatakan senapang serangan automatik digerakkan untuk menyekat orang ramai yang berdemonstrasi.

Demonstrasi tersebut didalangi Ahli Parlimen pembangkang dan ratusan penyokong berarak menuju ke Dataran Kemerdekaan ibu negara tersebut.

Jalan ditutup beberapa ratus meter dari rumah ketua pembangkang Sajith Premadasa dan tercetus pergaduhan antara orang ramai dengan pasukan keselamatan.

Eran Wickramaratne, seorang lagi penggubal undang-undang SJB, mengecam pengisytiharan darurat dan kehadiran tentera yang berkawal di jalan raya.


KM bijak minta bubar DUN sebelum hilang majoriti, dakwa Rauf

Pengerusi Badan Perhubungan UMNO Melaka, Datuk Seri Ab Rauf Yusoh mendakwa Ketua Menteri Melaka, Datuk Seri Sulaiman Md Ali lebih pantas memohon supaya Dewan Undangan Negeri (DUN) Melaka dibubarkan sebelum hilang majoriti.

Menurut bekas Speaker DUN Melaka itu tindakan itu sekali gus menunjukkan pembubaran DUN berkenaan mengikut lunas undang-undang yang betul.

“Apa juga perakuan yang dibawa termasuk writ untuk membubarkan (DUN) ianya mengikut lunas undang-undang dan Perlembagaan Negeri dan terserah kepada Tuan Yang Terutama Yang di-Pertua Negeri Melaka, Tun Mohd Ali Rustam untuk membubarkan dewan mengikut Perkara 19(2) Undang-undang Tubuh Negeri Melaka.

“Mereka menyatakan tidak percaya kepada kerajaan negeri pada pukul 1.30 petang dan mungkin kebijaksanaan Ketua Menteri, beliau sudah menasihati Tun Mohd Ali yang ketika itu beliau masih berada dalam keadaan mendapat sokongan majoriti.

“Jadi terserahlah kepada mana-mana parti yang tidak berpuas hati memohon keabsahannya di peringkat mahkamah untuk diadili, tetapi PRN akan tetap berjalan,” katanya mengulas rancangan Pakatan Harapan (PH) untuk membawa isu itu ke mahkamah.

Memetik laporan media hari ini, Rauf berkata semua parti politik berhak untuk menuntut apa sahaja bentuk pembelaan kepada mahkamah dalam menghadapi suasana PRN Melaka.

“Di Malaysia ini masing-masing mempunyai hak untuk menuntut pembelaan dalam apa juga suasana termasuk mengemukakan kepada mahkamah dan mahkamah akan memutuskan samada tuntutan itu boleh diabsahkan ataupun tidak.

“Semasa hari kenyataan pembubaran DUN, warta itu telah diserahkan kepada SPR, jadi yang (patut) dipersoalkan sebenarnya ialah mereka tidak meneliti kaedah pembubaran ini,” katanya.

Suruhanjaya Pilihan Raya (SPR) hari ini mengumumkan PRN Melaka akan diadakan dengan penamaan calon akan dilakukan 8 November, manakala pengundian awal ditetapkan 16 November dan hari mengundi pada 20 November.

Sebelum ini, Pengerus PH Melaja, Adly Zahri menegaskan pihaknya akan kekal membawa isu pembubaran DUN serta keabsahan kerajaan ‘caretaker’ ke mahkamah meskipun PRN sudah ditetapkan.


71 juta orang terjerumus kemiskinan akibat krisis kos sara hidup

Peningkatan kadar inflasi menyebabkan 71 juta orang di negara membangun terjerumus ke dalam kancah kemiskinan sejak Mac 2022, menurut laporan dikeluarkan Program Pembangunan Pertubuhan Bangsa-Bangsa Bersatu (UNDP) pada Khamis.

Inflasi yang melambung tinggi, kemungkinan peningkatan kadar faedah akan memburukkan lagi krisis, mempercepatkan dan menambahkan lagi kemiskinan di seluruh dunia, lapor Xinhua menurut laporan Bernama.

Rizab fiskal yang berkurangan, hutang kerajaan yang tinggi serta peningkatan kadar faedah di pasaran kewangan global, menyaksikan negara membangun menghadapi cabaran yang memerlukan perhatian antarabangsa.

Analisis ke atas 159 negara membangun di seluruh dunia menunjukkan bahawa kenaikan harga dalam komoditi utama sudah pun memberi kesan segera dan menjejaskan isi rumah termiskin, dengan kawasan ang paling dianggap terjejas di Balkan, negara di rantau Laut Caspian dan Sub-Sahara Afrika (khususnya wilayah Sahel).

“Kenaikan harga yang belum pernah berlaku sebelum ini membuatkan kebanyakan orang di seluruh dunia, yang sebelum ini mampu beli makanan untuk sehari kini tidak lagi berdaya berbuat demikian.

“Krisis kos sara hidup ini membawa berjuta-juta orang ke kancah kemiskinan dan juga kelaparan, ancaman pergolakan sosial meningkat dari hari ke hari,” kata Pentadbir UNDP Achim Steiner.

Masalah kos sara hidup juga menyebabkan kesukaran kepada penggubal dasar, terutamanya di negara yang lebih miskin.

Walaupun kebanyakan negara membangun sedang bergelut dengan ruang fiskal yang semakin mengecil dan hutang semakin meningkat, cabarannya kini bagaimana untuk memberikan bantuan jangka pendek kepada isi rumah miskin dan rentan.

“Percanggahan dalam ekonomi global semakin membimbangkan apabila seluruh negara membangun menghadapi ancaman ketinggalan ketika mereka bergelut untuk menghadapi pandemik COVID-19 yang berterusan, masalah hutang dan kini krisis makanan serta tenaga,” katanya.


Indonesia buka Pondok Haji rawat pesakit Covid-19

Menteri Penyelaras Hal Ehwal Maritim dan Pelaburan, Luhut Binsar Pandjaitan berkata hospital kecemasan di Pondok Gede Haji di Jakarta Timur sudah bersedia menerima pesakit Covid-19.

“Terdapat 150 tempat rawatan sudah tersedia untuk digunakan. Tempat ini akan digunakan untuk merawat pesakit dengan gejala yang teruk dan dalam keadaan kritikal. Ia siap untuk digunakan,” katanya.

Beliau memaklumkan bahawa kelengkapan di hospital tambahan ini dilengkapi dengan peralatan perubatan buatan tempatan dan beliau yakin peralatan itu sangat berkualiti untuk digunakan.

Menteri itu memaklumkan bahawa PT Pertamina Bina Medika (Pertamedika) – anak syarikat minyak milik kerajaan PT Pertamina dalam perkhidmatan kesihatan – bekerjasama menjadikan asrama haji terbesar di Indonesia itu sebagai hospital khas Covid-19.

Sistem kesihatan di hospital seluruh negara itu, terutama di Jakarta hampir lumpuh apabila sesetengah daripadanya tidak lagi menerima kemasukan pesakit Covid-19 dalam kategori 1 dan 2, susulan ketiadaan tempat.

Indonesia kini berdepan gelombang baharu penularan Covid-19 yang menyaksikan purata harian kes baharu melebihi 30,000 jangkitan.

Merujuk kepada laporan dari Worldometers.info, Indonesia diletakkan sebagai negara ketiga tertinggi yang mencatatkan jangkitan Covid-19 iaitu 31,189 kes, dengan Brazil kekal negara pertama sebanyak 62,505 kes dan diikuti India (43,957 kes).

Sebelum ini, pihak berkuasa Republik ini turut memberi amaran bahawa Indonesia akan menjadi negara di Asia Tenggara yang paling teruk dilanda Covid-19 kerana kes boleh meningkat kepada 50,000 sehari.

Pemerintah republik Indonesia melaporkan sudah membuat persediaan bagi berdepan senario terburuk ini susulan jangkaan bahawa virus Covid-19 boleh menjangkiti sehingga 40,000 orang rakyatnya sehari. – Agensi


Pasukan pendakwaan buat afidavit bantah permohonan Najib berkait bukti baharu

Pasukan pendakwaan mengambil langkah menerusi satu afidavit membantah permohonan bekas Perdana Menteri (PM), Datuk Seri Najib Razak yang mahu mengemukakan bukti baharu dalam kes rayuannya bersabit kes rasuah RM42 juta SRC International (SRC).

Afidavit yang dibuat oleh Timbalan Pendakwa Raya Budiman Lutfi Mohamed membantah permohonan Najib dengan menyifatkan semua bukti yang ada telah pun dibawa ke Mahkamah Tinggi yang mendengar kes Najib, serta Mahkamah Rayuan yang mendengar rayuannya.

Budiman juga menyangkal dakwaan pembelaan bahawa pendakwaan ada menyembunyikan sebarang bukti yang relevan dalam kes tersebut, menurut laporan portal Malaysiakini hari ini.

“Saya menyatakan bahawa semua keterangan yang ada telah dikemukakan untuk penentuan Mahkamah Perbicaraan dan Mahkamah Rayuan dan tidak ada keterangan baru diperlukan untuk penyelesaian kes ini secara adil.

“Saya seterusnya menyatakan bahawa permohonan ini gagal untuk menunjukkan wujudnya apa-apa hal keadaan yang luar biasa untuk membenarkan pengemukaan keterangan baru sebelum keputusan bagi rayuan jenayah tersebut pada 8 Disember ini.

“Pihak pendakwaan menyatakan bahawa rayuan ini bertujuan melambatkan keputusan bagi rayuan jenayah tersebut, dengan membuka semula keseluruhan kes dan perkara ini adalah nyaa daripada perintah yang dipohon dan kesan perintah tersebut,” katanya lagi.

Afidavit dibuat pasukan pendakwaan itu sebagai respons kepada permohonan Najib yang dibuat pada 2 Disember lalu.

Mahkamah Rayuan dijadual menyampaikan keputusannya berhubung permohonan Najib untuk mengetepikan sabitan bersalah serta hukuman penjara 12 tahun dan denda RM210 juta terhadapnya, pada 8 Disember ini.

Mahkamah Rayuan juga telah menetapkan untuk mendengar permohonan Najib untuk mengemukakan bukti baru itu esok.

Dalam afidavitnya, Najib antara lain mendakwa bukti yang relevan untuk pembelaannya disembunyikan daripada pasukan peguamnya ketika perbicaraan.

Antara apa yang disifatkan bukti baru yang ingin dikemukakan Najib adalah yang berkaitan dengan perbankan Singapura dan maklumat kewangan keluarga bekas gabenor Bank Negara, Tan Sri Zeti Akhtar Aziz.

Najib juga memohon untuk mengemukakan keterangan viva voce Ketua Pesuruhjaya Suruhanjaya Pencegahan Rasuah Malaysia (SPRM) Datuk Seri Azam Baki, pegawai penyiasat SPRM Rosli Hussein dan beberapa lagi saksi lain.

Pada 27 November lalu, Najib membuat laporan polis dengan mendakwa ada pihak menyembunyikan bahan bukti membabitkan perbicaraan kes SRC dan 1MDB.

Beliau berkata tidak dapat mendedahkan nama individu terbabit namun mendapat tahu mereka yang terlibat merupakan individu yang dilantik ke Jabatan Peguam Negara dan SPRM semasa pentadbiran Pakatan Harapan (PH).


Lelaki Singapura bertemu adik kandung di Dungun, 58 tahun terpisah

Dia diberikan sebagai anak angkat ketika lahir, tetapi kesungguhan seorang lelaki Singapura untuk mencari adik perempuannya yang telah lama terpisah membuahkan hasil apabila mereka akhirnya bersatu semula selepas 58 tahun.

Ling Kok Ong, 66, mengembara jauh dari Singapura ke Bukit Payong, Terengganu, untuk bertemu adik kandungnya Hamsiah Mohamad, 58, pada Ahad (4 September), selepas mengetahui keberadaannya dengan bantuan Persatuan Sejarah Malaysia di Dungun.

“Walaupun berpisah, keluarga kami – terutama ibu dan arwah ayah – sentiasa memikirkan Hamsiah dan sebab itu saya datang ke Terengganu dengan harapan dapat bertemu semula dengannya bagi memenuhi hajat ibu (bertemu dengannya semula),” katanya dipetik sebagai berkata dalam laporan Sinar Harian.

Ling, anak ketiga dalam keluarganya berkata dia cuba mencari adik perempuannya pada pertengahan Ogos tetapi tidak berjaya.

Bagaimanapun, dia mendapat tahu bahawa keluarga angkatnya telah berpindah berikutan kematian bapa angkatnya.

Menurut Ling, Hamsiah, anak keenam daripada tujuh beradik dalam keluarganya, merupakan anak angkat sepasang suami isteri Melayu yang tidak mempunyai anak ketika dilahirkan di Bukit Besi, Dungun.

Keluarga kandungnya yang pernah menetap di Dungun terputus hubungan dengan keluarga Hamsiah selepas mereka kembali ke Singapura.

Usaha Ling mencari adik perempuannya baru-baru ini mendapat suntikan semangat apabila Setiausaha Kehormat Persatuan Sejarah Malaysia Kawasan Dungun Wan Mohd Rosli Wan Ngah, tampil membantu.

Nasib baik beberapa ahli persatuan mengenali anak saudara Hamsiah dan dengan bantuan mereka, Ling telah menghubungi Hamsiah.

Pertemuan semula itu berlaku apabila Ling, ditemani isteri Josephine Ng, 62, bertemu dengan Hamsiah pada jam 10 pagi Ahad di sebuah kedai makan miliknya di Taman Tasek, Bukit Payong – terletak hanya sejam dari kampung zaman kanak-kanak mereka.

Hamsiah yang mempunyai dua anak sendiri berkata, dia tidak menyangka akan dapat bertemu keluarga kandungnya.

“Saya baharu tahu saya anak angkat ketika berusia 15 tahun dan saya tidak sangka akan berjumpa mereka lagi kerana saya tidak pernah mengenali mereka.

“Alhamdulillah saya dapat berjumpa dengan salah seorang daripada mereka,” katanya sambil menambah ibu bapa angkatnya menjaga dan melayannya seperti anak sendiri.


22,030 jangkitan baharu Covid-19 semalam, 308,942 kes masih aktif

Ketika dua negara jiran – Indonesia dan Singapura – merekodkan jumlah jangkitan harian baharu Covid-19 semalam (14 Mac 2022) di bawah paras 10,000, Malaysia masih tercari-cari formula bagi mengurangkan kes baharu yang masih melepasi 20,000 kes setiap hari.

Masih berpegang kepada – jangkitan sekarang tinggi tetapi jumlah kemasukan ke hospital dan kematian lebih rendah berbanding kemuncak varian Delta pada Julai dan Ogos tahun lalu – usaha yang dilakukan hanyalah bergantung kepada program imunisasi dan nasihat selain mengarahkan 298,123 pesakit menjalani kuarantin di rumah.

Menjelang fasa peralihan ke endemik yang tinggal kira-kira 15 hari sahaja lagi, negara merekodkan 22,030 jangkitan baharu semalam, turun 505 kes berbanding 22,535 kes pada Ahad.

Sejak Covid-19 mula merebak di negara ini awal 2020 lalu hingga semalam, Malaysia mencatat 3,845,601 kumulatif positif – ketiga tertinggi dalam kalangan negara-negara ASEAN selepas Vietnam dan Indonesia – dengan 3,502,760 pesakit telah sembuh, dan 33,899 kes kematian.

Vietnam kini mengatasi Indonesia dari segi kumulatif positif apabila merekodkan 6,377,438 kes, berbanding Indonesia sebanyak 5,900,124 kes, manakala Filipina di tempat keempat dengan 3,670,739 kes.

Berdasarkan data laman sesawang CovidNOW kendalian Kementerian Kesihatan (KKM) yang dikemas kini tengah malam tadi, sebanyak 308,942 kes masih aktif.

Daripada jumlah itu 2,031 pesakit ditempatkan di PKRC; 8,400 dimasukkan ke hospital dan 388 pesakit dirawat di unit rawatan rapi (ICU), dengan 215 daripadanya memerlukan alat bantuan pernafasan.

Sementara itu, statistik CovidNOW juga menunjukkan sembilan negeri mencatat peningkatan jangkitan harian semalam.

Johor yang baharu sahaja menyelesaikan Pilihan Raya Negeri (PRN) pada Sabtu lalu merekodkan 2,419 jangkitan baharu semalam berbanding 1,972 pada Ahad, menjadikan kumulatif sebanyak 351,217 kes, dengan 326,243 pesakit telah sembuh, 20,714 kes masih aktif dan 4,260 kematian direkodkan.

Daripada jumlah kes aktif itu, seramai 19,636 pesakit menjalani kuarantin di rumah; 100 ditempatkan di PKRC; 941 dimasukkan ke hospital; dan 37 pesakit dirawat di ICU, dengan 31 daripadanya memerlukan alat bantuan pernafasan.

Sehingga 13 Mac, seramai 3,061,647 atau 80.7 peratus daripada populasi di Johor telah lengkap divaksinasi, manakala 3,257,561 atau 85.9 peratus lagi menerima sekurang-kurangnya satu dos vaksin Covid-19.

Selain itu seramai 2,019,596 atau 73.9 peratus daripada populasi dewasanya menerima dos penggalak.

Sementara itu, Kedah juga mencatat peningkatan jangkitan daripada 2,332 kes pada Ahad kepada 2,382 semalam, diikuti Kuala Lumpur (2,214 kes baharu, 1,594 Ahad); dan Pulau Pinang (2,137 kes baharu, 1,548 Ahad).

Terengganu mencatat 1,222 kes baharu berbanding 1,039 pada Ahad; Kelantan (1,089 kes baharu, 1,005 Ahad); Melaka (564 kes baharu, 563 Ahad); Putrajaya (159 kes baharu, 121 Ahad); dan Perlis (153 kes baharu, 89 Ahad).


Tiada dana politik masuk ke dalam akaun peribadi, kata Muhyiddin

Presiden Bersatu Tan Sri Muhyiddin Yassin sekali lagi menegaskan bahawa tidak ada sumbangan dana politik yang dimasukkan ke dalam akaun parti atau akaun peribadi beliau setakat ini.

Beliau juga menegaskan bahawa tiada sumbangan politik yang dimasukkan ke dalam akaun mana-mana pegawainya atau kakitangan Bersatu serta mana-mana pertubuhan yang beliau atau parti mempunyai kepentingan.

“Tidak ada sumbangan dana politik dimasukkan ke dalam akaun peribadi saya ataupun pegawai-pegawai dalam parti saya ataupun mana-mana organisasi yang mempunyai kepentingan… di mana saya mempunyai kepentingan atau yang saya taja dan sebagainya. Langsung tak ada.

“Dan saya tahu bahawa SPRM (Suruhanjaya Pencegahan Rasuah Malaysia) telah pergi untuk membuat siasatan kepada badan-badan seperti itu, termasuklah parti Bersatu bahagian… tak ada kat sini (Bersatu pusat)… dia pergi ke sana (bahagian.

“(Tapi)… itu tugas dialah. Tak apalah. Saya ingin menegaskan ini juga telah pun disemak oleh pihak SPRM… saya percaya. Siasatan ke atas penyata akaun Bersatu akan mendapati tidak ada wang berbilion ringgit dalam akaun parti.

“Kalau ada itu pelik jugalah kaya rayalah kita… tak ada. Itu telah pun diselesaikan. Malahan kita telah pun menyerahkan juga beberapa akaun yang telah dibuat. Yang telah pun dibentangkan dalam perhimpunan agung parti kita iaitu akaun 2020 sebab dan penyertaan oleh tidak ada apa-apa perkara luar biasa,” katanya.

Beliau berkata demikian pada sidang media selepas Majlis Penutup Pemukiman Ahli Parlimen PN di ibu negara, hari ini (2 Februari 2023).

Pada masa sama, Muhyiddin yang juga Pengerusi Perikatan Nasional (PN) berkata parti itu juga telah menghantar surat kepada SPRM bagi membatalkan akaun parti yang dibekukan itu.

Beliau berkata surat itu juga meminta pembatalan pembekuan dibuat sebaik siasatan SPRM ke atas akaun parti diselesaikan.

“Saya yakin bahawa keluar masuk wang dalam akaun Bersatu adalah teratur dan dari sumber yang sah di sisi undang-undang. Dan justeru, Bersatu telah pun menulis ataupun kita hantar surat hari ini kepada pihak SPRM supaya perintah pembekuan akaun Bersatu ini dapat dibatalkan.

“Pembatalan pembekuan akaun parti penting walaupun dinyatakan akaun dibekukan untuk tempoh tiga bulan, kerana kita akan membayar gaji pekerja.

“Sebagai parti politik yang penting, jika tiada wang bagaimana kami dapat meneruskan kerja politik terutama membayar sewa pejabat, gaji kakitangan dan perkara berkaitan pengurusan parti.

“Ini juga menjejaskan kelancaran PN bagi menghadapi Pilihan Raya Negeri (PRN) di enam negeri tidak lama lagi kerana Bersatu adalah sebuah parti yang penting dalam gabungan itu,” katanya.


Kontrak guru akan disambung dua tahun lagi, Menteri nafi guru tak dapat gaji

Kementerian Pendidikan (KPM) akan mengumumkan penyambungan Guru Kontrak Perkhidmatan (COS) seramai 2,600 orang dalam masa terdekat dan menafikan terdapat guru kontrak yang tidak dibayar gaji.

Guru kontrak dijangka akan disambung lagi perkhidmatan mereka selama dua tahun dan keputusan berhubung penyambungan itu akan ditetapkan tidak lama lagi, jelas Menteri Kanan Pendidikan Datuk Radzi Jidin.

“Berkaitan COS, kita melihat ramai yang bangkitkan isu ini memandangkan kontrak mereka akan tamat pada Jun ini.

“Isu ini sedang dalam proses untuk diambil tindakan sewajarnya berdasarkan peraturan dan tatacara sedia ada.

“Ingin saya jelaskan kerana ada yang kata tidak dapat gaji Mei ini adalah tidak benar, kerana kita akan pastikan kebajikan guru-guru terpelihara,” katanya dipetik laporan BH.

Beliau berkata demikian ketika ditemui pada Majlis Rumah terbuka di kediamannya di Ketereh hari ini.

Justeru, katanya, kumpulan guru berkenaan tidak perlu bimbang mengenai nasib mereka termasuk desas desus kononnya mereka tidak akan mendapat gaji pada Mei ini.

Mengulas lanjut, Radzi berkata, sejak dari awal KPM dan SPP ( Suruhanjaya Perkhidmatan Pendidikan) sudah mengadakan perbincangan berhubung perkara itu, namun tidak membuat sebarang pengumuman.

“Yang pasti perkara ini akan dimuktamadkan dalam masa terdekat.

“Untuk serap kepada lantikan tetap, ia adalah bidang kuasa SPP berdasarkan proses tertentu yang perlu dilalui oleh calon,” katanya.

Dalam perkembangan lain ketika ditanya trend guru bersara awal, Radzi berkata, pihaknya akan memperincikan satu persatu serta tindakan yang boleh diambil mengenai isu guru bersara awal.

“Kita sedang kaji secara mendalam lagi dengan mengambil kira data dari tahun 2017 lagi kerana mana-mana perkhidmatan lain juga akan ada yang mengambil ketetapan untuk bersara awal, bukan guru sahaja yang bersara awal kerana ia adalah pilihan masing-masing,” katanya.


Enam tadika milik pengikut ajaran Asmaul Husna Wan Maseri dipantau

Jabatan Hal Ehwal Agama Islam Kelantan (JAHEAIK) sedang memantau enam tadika di negeri itu kerana dikhuatiri mengadakan sesi pembelajaran menyalahi hukum Islam, lapor agensi berita Bernama.

Pengarahnya, Datuk Che Mohd Rahim Jusoh berkata, pihaknya menerima laporan mendakwa pemilik tadika itu seorang wanita berusia 50-an, adalah antara pengikut ajaran ‘Asmaul Husna Wan Maseri’ yang diwartakan sesat di beberapa negeri sebelum ini.

“Kita menerima laporan ini selepas ada guru yang mengajar di situ hadir ke pejabat JAHEAIK untuk membuat laporan sebaik ajaran itu diwartakan sesat dan meragukan.

“Guru itu mendakwa mereka dipaksa menghadiri sesi motivasi di markas ajaran tersebut di Pulau Mukhlisin dekat Danau To’ Uban, Pasir Mas, dan sekiranya gagal akan berhadapan tindakan termasuk dipecat,” katanya hari ini.

Februari lalu, pengasas ajaran berkenaan Dr Wan Maseri Wan Mohd yang dikatakan menyeleweng daripada amalan Ahli Sunnah Wal Jamaah tampil mengaku kesalahan dan memohon maaf kepada seluruh umat Islam atas ajaran mengelirukan yang dibawanya sebelum ini.

Wan Maseri juga secara terbuka melafazkan syahadah bagi memperbaharui keislamannya.


Malaysia terpaksa tanggung hutang AS$3b kerana surat sokongan Najib: Saksi

Kerajaan Malaysia bertanggungjawab terhadap hutang AS$3 bilion yang diambil oleh anak syarikat 1Malaysia Development Berhad (1MDB) pada 2013 apabila menteri kewangan ketika itu Datuk Seri Najib Razak menandatangani surat sokongan untuk mengumpul dananya, Mahkamah Tinggi Kuala Lumpur hari ini diberitahu.

Surat sokongan sedemikian adalah jaminan de facto kerajaan.

Bekas Timbalan Ketua Setiausaha (Dasar) Kementerian Kewangan Datuk Siti Zauyah Mohd Desa berkata adalah tidak jelas bagaimana anak syarikat 1MDB itu membelanjakan AS$3 bilion, kerana firma pelaburan negara itu gagal memberikan sebarang maklumat terkini kepada bahagiannya dalam Kementerian Kewangan (MoF).

Siti Zauyah berkata demikian ketika memberi keterangan sebagai saksi pendakwaan ke-26 dalam perbicaraan Najib berhubung penyelewengan lebih RM2 bilion dana 1MDB.

Siti Zauyah mengesahkan bahawa 1MDB – yang berhutang sebanyak AS$3 bilion pada 2013 melalui bon yang dikeluarkan oleh anak syarikatnya – telah gagal membuat pembayaran balik mengikut syarat hutang.

“Ini menyebabkan kerajaan ketika ini terpaksa menanggung pembayaran balik hutang 1MDB, berdasarkan surat sokongan yang telah dikeluarkan oleh kerajaan yang ditandatangani oleh YAB Menteri Kewangan iaitu Datuk Seri Mohd Najib Abdul Razak pada tahun 2013,” katanya.

Beliau merujuk kepada surat sokongan 14 Mac 2013 yang ditandatangani Najib dan diberikan kepada anak syarikat 1MDB Global Investment Limited (1MDB GIL) yang akan menerbitkan bon AS$3 bilion.

Surat sokongan berkenaan penting untuk anak syarikat 1MDB itu dapat mengeluarkan bon AS$3 bilion.

Sebelum ini, bekas Pengarah Bukan Eksekutif 1MDB Tan Sri Ismee Ismail memberitahu Mahkamah Tinggi bahawa Kerajaan Malaysia akan mengambil tanggungjawab untuk membayar hutang 1MDB sebanyak AS$3 bilion, jika syarikat itu gagal membayar balik pinjaman.

Merujuk kepada surat sokongan kerajaan kepada 1MDB bertarikh 14 Mac 2013 yang ditandatangani Najib, Ismee menjelaskan, surat itu menyatakan kerajaan Malaysia telah mengambil maklum bahawa 1MDB GIL akan menerbitkan bon sebanyak AS$3 bilion yang akan dibayar sepenuhnya pada 2023.

Pengumpulan dana AS$3 bilion itu kononnya untuk pelaburan melalui usahasama yang dirancang antara 1MDB dan firma Abu Dhabi – Aabar Investments PJS – tetapi kini diketahui bahawa 1MDB sebaliknya berurusan dengan syarikat palsu yang mempunyai nama serupa dengan Aabar.

Siti Zauyah berkata 1MDB gagal memberikan mana-mana dokumen yang diminta oleh Kementerian Kewangan.

Beliau berkata 1MDB dikehendaki membentangkan laporan pelaburannya kepada Kementerian Kewangan selepas surat sokongan dikeluarkan, tetapi berkata syarikat itu tidak berbuat demikian.

“Bahagian saya ketika itu bertanggungjawab mendapatkan laporan daripada 1MDB, tetapi saya mengesahkan, sepanjang bertugas di bahagian BPKA, saya tidak menerima sebarang maklum balas daripada pengurusan 1MDB mengenai penggunaan dana AS$3 bilion yang mereka peroleh melalui surat sokongan daripada kerajaan,” katanya merujuk kepada bahagian pengurusan pinjaman, pasaran kewangan dan aktuari, tempat beliau bertugas di MoF.

Menurutnya bahagiannya telah meminta wakil 1MDB ketika itu Zahid Taib untuk memberikan maklum balas dan dokumen atau laporan kepada kementerian, tetapi menegaskan tiada laporan sedemikian diberikan.

“Antara dokumen yang bahagian saya secara konsisten minta ialah laporan kewangan yang diaudit 1MDB yang mereka perlu berikan salinan kepada Kementerian Kewangan, tetapi 1MDB gagal mengemukakan dokumen itu kepada bahagian saya,” katanya.

“Mengenai pengeluaran bon AS$3 bilion ini, saya mengesahkan BPKA tidak tahu dan tidak diberi laporan oleh 1MDB mengenai ke mana wang itu dibelanjakan dan digunakan, sama ada ia digunakan untuk tujuan asal mengikut permohonan mereka atau tidak digunakan untuk tujuan itu,” katanya.

Pihak pendakwaan pada hari pertama perbicaraan Najib berkata mereka akan menunjukkan bahawa 1MDB GIL pada 19 Mac 2013 hanya menerima AS$2.721 bilion daripada dana AS$3 bilion yang diperoleh dengan baki dibayar untuk yuran Goldman Sachs, dan lebih AS$1 bilion daripada AS$2.721 bilion telah dibayar kepada dua dana Devonshire Funds Limited dan Enterprise Emerging Markets Fund (EEMF) – kini diketahui dikaitkan dengan Low Taek Jho atau Jho Low – pada 20 Mac dan 21 Mac 2013.

Pihak pendakwaan juga berkata ia akan menunjukkan bahawa sejumlah AS$890 juta – termasuk AS$430 juta yang melalui Granton Property Holding – telah dihantar dalam beberapa hari dari Devonshire dan EEMF ke Tanore Finance Corporation, dan ia juga akan menunjukkan bahawa Tanore pada awal April 2013 telah memindahkan AS$681 atau lebih RM2 bilion ke akaun Najib.

Granton dan Tanore kini diketahui berada di bawah kawalan rakan sekutu Jho Low, Eric Tan.

Terdahulu, Siti Zauyah memberitahu mahkamah, walaupun 1MDB dimiliki sepenuhnya oleh MoF Inc, tiada pegawai daripada Kementerian Kewangan atau bahagian MoF Inc kementerian itu telah dilantik untuk menjadi ahli lembaga pengarah 1MDB.

“Ini kerana dalam syarikat MoF Inc yang lain (selain 1MDB), menteri kewangan tidak terlibat secara langsung seperti syarikat 1MDB ini, di mana YAB menteri kewangan iaitu Datuk Seri Mohd Najib Tun Haji Abdul Razak telah melantik dirinya menjadi pengerusi lembaga penasihat 1MDB.

“Saya mengesahkan, dalam syarikat MoF Inc yang lain, perkara ini tidak berlaku,” katanya.

Najib, 68, berdepan empat pertuduhan iaitu menggunakan kedudukannya untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung.


‘Makhluk asing’ mana yang tuduh kerajaan gagal tangani Covid-19?

Presiden PAS, Datuk Seri Abdul Hadi Awang membidas individu dan parti yang masih mendakwa kerajaan gagal menangani penularan pandemik Covid-19, sedangkan belum ada mana-mana negara di dunia ini yang boleh mengaku sudah berjaya mengawal wabak itu.

Tanpa menamakan mana-mana pihak, beliau dalam kenyataan hari ini membayangkan individu dan parti berkenaan sebagai ‘makhluk asing’ yang berada di planet lain, bukan di bumi.

“Hanya mereka yang masih gila berpolitiking membuat kenyataan bahawa Malaysia sudah gagal menangani wabak Covid-19, seolah-olah mereka berada di planet lain bukan di alam bumi.

“Hal ini disebabkan oleh nafsu politik angkuh mereka terlalu tinggi dan sangat rakus mahu berkuasa, sehingga mendabik dada dalam menyelesaikan masalah seperti apa yang dijanjikan dalam manifesto PRU-14 dahulu,” katanya dipercayai merujuk kepada Pakatan Harapan (PH) dan individu dalam UMNO yang bersekutu dengan pembangkang untuk memburuk-burukkan kerajaan.

Awal pagi Khamis lalu, Presiden UMNO Datuk Seri Ahmad Zahid Hamidi dalam kenyataan menarik diri menyokong kerajaan Perikatan Nasional (PN) dan Perdana Menteri Tan Sri Muhyiddin Yassin, memberi tujuh sebab berbuat demikian yang salah satu diletakkan pada tempat teratas adalah kegagalan kerajaan menangani pandemik Covid-19.

Pada masa sama sekutunya daripada PH turut menyokong tindakan Zahid dan mengiakan tuduhan terhadap kerajaan PN.

Mengulas lanjut, Ahli Parlimen Marang itu berkata, sehingga kini, belum ada negara dalam dunia yang boleh mendabik dada sudah berjaya menghadapi penularan wabak pandemik Covid-19, namun tidak ada yang berputus asa.

Bagaimanapun Hadi berkata, pihak yang gila berpolitik itu masih ingin mengaku boleh menyelesaikan semua masalah dalam sekelip mata sahaja, sehingga sanggup merempuh keadaan paling mencabar yang masih dihadapi oleh mereka yang berada di barisan hadapan.

“Pasukan barisan hadapan berusaha penuh gigih dengan mengambil langkah pencegahan khususnya meningkatkan jumlah suntikan vaksin dengan seluas-luasnya bagi menyelamatkan rakyat, serta memberikan kefahaman akan kepentingannya kepada seluruh rakyat.

“Namun, sikap mereka yang terlalu berpolitiking mendakwa bahawa kenyataan Kementerian Kesihatan Malaysia yang melaksanakan tugas secara langsung melaporkan angka statistik penularan wabak Covid-19, dianggap sebagai berpolitik.

“Walaupun pihak yang melaporkan angka statistik tersebut wajib berterus terang, tidak boleh menyembunyikan realiti atau kenyataan sebenar yang berlaku di lapangan,” katanya.

Beliau meyifatkan pihak yang mencabar petugas yang menunaikan kewajipan menangani wabak ini, seperti orang buta memarahi orang yang menolongnya untuk menyeberangi jalan yang sibuk dan lalu lintas yang berbahaya.

“Sepatutnya berterima kasih kerana ada orang yang menolongnya, tetapi dibalas dengan maki hamun, seolah-olah tiada pertimbangan akal yang sihat, sudahlah matanya pula buta,” katanya.

Hadi turut memberi contoh beberapa negara yang mengisytiharkan darurat secara menyeluruh atau terhad, apabila keadaan pandemik Covid-19 menjadi semakin parah dan mengambil tindakan yang pantas.

Negara-negara itu katanya, bukan sahaja menghadapi wabak, tetapi juga terpaksa berusaha untuk menyelesaikan kesan sampingan terhadap kehidupan rakyat.

“Dalam keadaan yang mencabar seperti ini, peranan semua pihak adalah wajib bagi menyelamatkan keadaan secara bersama dan menolak segala kepentingan peribadi, puak dan kumpulan.

“Di sinilah pentingnya memelihara perpaduan dan permuafakatan yang sedia terjalin bagi meredakan ketegangan dan mewujudkan kestabilan politik dalam negara,” katanya.


PAS, Bersatu sudah capai kesepakatan pembahagian kerusi di Melaka

Kesepakatan sudah berjaya berjaya dicapai antara PAS dengan Bersatu berhubung pembahagian kerusi yang bakal ditandingi dalam Pilihan Raya Negeri (PRN) Melaka nanti.

Pesuruhjaya PAS Melaka, Datuk Kamarudin Sidek berkata perbincangan tersebut juga mencapai persetujuan untuk bertanding atas tiket Perikatan Nasional (PN) dan ia hasil persefahaman bagi mengukuhkan perpaduan bangsa Melayu dan Islam.

“Alhamdulillah, hari ini kami sudah mencapai kesepakatan yang dicari selama ini dan kami berjaya kerana niat kami sama, iaitu untuk menyatukan bangsa Melayu dan Islam,” katanya dipetik dalam laporan BH.

Namun, Kamarudin menjelaskan masih menunggu keputusan muktamad UMNO yang bakal diputuskan pada Khamis ini sama ada mahu bekerjasama atau bertegas untuk bertanding secara solo, tidak menolak sebarang kemungkinan boleh berlaku.

“Namun demikian, segala keputusan itu masih di awang-awangan kerana kami terpaksa menunggu kata putus UMNO sama ada ingin bekerjasama dengan PN atau sebaliknya walaupun sebelum ini Presiden UMNO (Datuk Seri Ahmad Zahid Hamidi) sudah menyatakan tidak akan ada kerjasama dengan BERSATU,” katanya ketika dihubungi.

“Sabarlah, kita perlu tunggu hingga Khamis ini tetapi dalam masa yang sama kerja awal kempen sudah dibuat dan insya-Allah jentera akan bergerak sepenuhnya apabila tiba waktunya,” katanya lagi.

Untuk rekod, UMNO akan mengadakan Mesyuarat Majlis Tertingginya pada Khamis untuk memuktamadkan keputusan sama ada mahu meneruskan kerjasama dengan PAS dan Bersatu atau sebaliknya.

Pada Pilihan Raya Umum Ke-14 lalu, PAS Melaka bertanding di 24 daripada 28 kerusi Dewan Undangan Negeri (DUN) Melaka tetapi kalah semua.

BERSATU PULA yang ketika itu sebahagian daripada sekutu Pakatan Harapan (PH) bertanding di enam kerusi, iaitu Ayer Limau, Lendu, Asahan, Paya Rumput, Telok Mas dan Sungai Rambai.

Bagaimanapun Bersatu hanya menang di Paya Rumput yang diwakili oleh Datuk Mohd Rafiq Naizamohideen dan Telok Mas (Datuk Noor Effandi Ahmad).


Covid-19 di Selangor parah, apa MB buat? Terbukti dakwaan Rafizi benar

Jumlah kes jangkitan Covid-19 di Selangor saban hari meningkat dan tidak menunjukkan tren penurunan, Pusat Penilaian Covid-19 (CAC) di seluruh negeri itu semakin sesak dengan ramai yang positif dijangkiti virus membunuh itu.

Laporan media mendedahkan kesesakan luar biasa yang berlaku di CAC Stadium Malawati, Seksyen 13 sejak semalam, ia selepas ramai individu melaporkan di pusat itu susulan peningkatan mendadak sejak dua minggu lalu apabila semakin ramai warga Selangor disahkan positif dijangkiti susulan saringan pihak Pejabat Kesihatan Daerah (PKD).

Kesesakan bertambah ekoran ‘limpahan’ pesakit dari daerah lain seperti Kuala Selangor, Kuala Langat dan Klang.

Keadaan di Stadium Malawati sudah tidak terkawal, ramai golongan ibu menggendong anak kecil dan warga emas terpaksa ditolak dengan kerusi roda oleh ahli keluarga.

Pegawai Angkatan Pertahanan Awam (APM) Daerah Petaling Mejar (PA) Juddie Turusi dipetik berkata semalam, jumlah terlalu ramai di CAC Stadium Malawati semalam cukup menggusarkan berikutan ia lebih tiga kali ganda dari kapasiti yang biasa ditangani.

Kerajaan Selangor pada November tahun lepas dengan bangganya mengumumkan peruntukan RM400 juta kononnya untuk memerangi penularan wabak koronavirus (Covid-19) di negeri ini.

Tidak cukup itu, Selangor juga menubuhkan Pasukan Khas Covid-19 yang diketuai bekas Menteri Kesihatan, Datuk Seri Dr Dzulkefly Ahmad kononnya akan mencari pendekatan terbaik untuk menangani penularan jangkitan di negeri tersebut.

Nyata, peruntukan beratus juta dan pasukan khas yang ditubuhkan gagal, ia malah membawa Selangor ke kancah yang lebih parah apabila jangkitan semakin meningkat.

Terdahulu, bekas Naib Presiden PKR, Rafizi Ramli membangkitkan kegagalan kerajaan negeri Selangor dalam menangani kes Covid-19 walhal mereka boleh menggunakan peruntukan undang-undang Pihak Berkuasa Tempatan (PBT) untuk menutup operasi kilang-kilang yang didakwa menjadi punca penularan di negeri itu.

Sebaliknya berlaku apabila Rafizi kemudiaan diserang oleh tentera siber rakan separti dan juga daripada DAP.

Nasihat dan pandangan Rafizi tersebut tidak diendahkan dan sebaliknya dihentam oleh rakan sendiri yang sebelum ini adalah rakan seperjuangan.

Hari ini, kes harian di Selangor sekali lagi mencatatkan peningkatan apabila sebanyak 5,263 kes baharu direkodkan. Ia hampir 50 peratus daripada jumlah kes keseluruhan harian seluruh negara.

Strategi kerajaan negeri yang mahu menumpukan vaksinasi kepada sektor industri khususnya pekerja kilang nampaknya gagal, kluster melibatkan pekerja kilang di Selangor semakin bertambah dan Menteri Besar Selangor, Datuk Seri Amiruddin Shari nampaknya lebih sibuk mengaut keuntungan menjual vaksin.

Selangor kini diambang bencana dan sudah sampai masanya MB Selangor ini ditunjukkan jalan keluar dan perlu didesak meletakan jawatannya.

Bukankah itu yang dilaung-laungkan oleh Presiden PKR, Datuk Seri Anwar Ibrahim kononnya kerajaan gagal, sebaliknya negeri yang ditadbir PKR sendiri pun gagal menangani penularan Covid-19.

Atau mungkin lebih baik Ketua Pembangkang ini disingkirkan daripada kerusinya di Parlimen nanti? Ketua Pembangkang gagal dalam sejarah negara, tahu berpolitik dan sibuk mengejar cita-cita untuk bekerjasama dengan Presiden UMNO, Datuk Seri Ahmad Zahid Hamidi dan rakannya, Datuk Seri Najib Razak.


Pantau SOP, elak penularan Covid-19

Sejak pandemik Covid-19 melanda seluruh dunia, perkataan prosedur operasi standard (SOP) adalah kebiasaan termasuk dalam kalangan kanak-kanak. Malah, mereka sangat faham, SOP adalah peraturan yang perlu dipatuhi dengan pelitup muka, sanitasi tangan dan MySejahtera menjadi sebahagian daripadanya.

Amalan SOP kini juga menjadi norma baharu dalam kehidupan rakyat Malaysia. Jika diperhatikan, orang ramai akan sentiasa berwaspada dengan penjarakan sosial antara satu sama lain, sentiasa membasuh tangan dan menjaga kebersihan diri dengan mandi sebaik tiba di rumah selepas berkunjung ke tempat awam. Ini adalah perkara yang jarang kita lakukan sebelum penularan Covid-19.

Suatu ketika dahulu, kerap tersebar di media massa perihal masyarakat kita yang suka bersesak ketika membeli barangan atau ketika berada di tempat awam sehingga menyebabkan pergaduhan atau kerosakan harta benda. Malah, isu pembuangan sampah merata-rata juga seolah-olah sudah sebati dengan masyarakat kita.

Sikap tidak mengikut prosedur atau peraturan ini seharusnya diubah. Sifat ketamadunan yang tinggi ini boleh menjadikan masyarakat kita disegani di mata dunia dan Malaysia mampu menjadi negara maju dengan rakyat berminda kelas pertama hasil daripada pengamalan SOP.

Pakar Kesihatan Awam Fakulti Perubatan dan Sains Kesihatan UPM , Dr Malina Osman berkata, kebimbangan orang ramai masih wujud berhubung penularan Covid-19, ditambah lagi dengan kemunculan varian baharu Omicron.

“Sepanjang wabak, kita mempunyai SOP yang sangat komprehesif, dokumentasi dan cara perlu dilaksanakan. Tapi dalam realiti, perlu komitmen semua pihak di peringkat masyarakat dan juga pasukan pemantau dan penguatkuasaan.

“Kalau boleh anggota penguatkuasaan untuk pemantauan SOP itu dapat ditambah dan jangan benarkan aktiviti makan minum. Masyarakat kita sangat pemurah, kadang-kadang setiap kali orang datang, kita akan jamu minuman.

“Harap itu boleh ditambah larangan, bila ada makan minum, pasti buka pelitup muka, maka ruang penularan,” jelas Dr Malina.

Mengulas lanjut tentang SOP Pilihan Raya Negeri (PRN) Sarawak, Dr Malina berkata, beliau mengharapkan agar mereka yang belum mendapatkan suntikan vaksinasi untuk melakukannya dengan segera termasuk dos penggalak.

“Memang perlu ambil vaksin bagi perlindungan. Saya syorkan semua berikan temu janji vaksin, tampil dapatkan vaksin (dan) kalau ditanya pasal vaksin, tidak ada peraturan wajibkan lengkap vaksin boleh undi sama seperti di Melaka.

“Namun dengan kehadiran varian Omicron, perlu pertimbangan wajar dalam tangani penangan wabak sebaik-baiknya,” jelasnya lagi.


PRN: Jangan kebudak-budakan masa kempen, pesan Mufti Kelantan

Ahli politik dan rakyat khususnya yang beragama Islam diseru menunjukkan kematangan semasa berkempen pada pilihan raya negeri (PRN) nanti.

Mufti Kelantan, Datuk Mohamad Shukri Mohamad berkata sekiranya berlaku perbalahan atau perpecahan, itu menunjukkan kita masih diperingkat kebudak-budakan.

“Jadi dalam berkempen atau apa sekalipun biarlah ia menunjukkan kita sudah berada pada peringkat dewasa. Jangan keanakan-anakan dan jangan kebudak-budakan.

“Kalau timbul perbalahan atau perpecahan saya ingat itu masih lagi di peringkat keanak-anakan atau kebudak-budakan. Kerana itu kita jagalah di semua peringkat.

“Ahli-ahli politik yang berkempen dan sebagainya, tunjukkanlah kedewasaan ketika berkempen,” katanya kepada pemberita selepas merasmikan Program Arafah #QuranHour 1444 Hijrah: Syukur Membina Takwa di Masjid Sultan Muhammad II, Telipot di Kota Bharu, hari ini.

Mengulas lanjut, beliau berkata memilih pemimpin merupakan satu perkara kebaikan untuk negara.

“Kita hendak memilih pemimpin ertinya mahu memperkenalkan perkara kebaikan untuk negara dan masyarakat.

“Jangan pula di dalam menempa kebaikan dan kemajuan tiba-tiba kita melakukan perkara yang bercanggah dengan keperluan kebaikan itu,” katanya.

Dalam pada itu, Mohamad Shukri berkata rakyat perlu mengenali calon-calon yang bakal bertanding pada pilihan raya nanti dengan sebaiknya supaya mereka dapat memilih dengan tepat.

“Negara memperkenalkan satu sistem pemilihan iaitu pengundian yang mana di dalam Islam ia bermaksud mewakili. Jadi rakyat yang membuang undi seumpama menyerahkan wakalah atau mandat kepada wakil rakyat untuk mewakili mereka dalam menggubal undang-undang, melaksanakan pembangunan dan sebagainya.

“Jadi rakyat perlu tahu kepada siapa mereka mahu serahkan mandat untuk melaksanakan perkara-perkara berkenaan, maka kita kena pilih mereka yang benar-benar boleh mewakili kita,” katanya.

Tambahnya, memilih wakil rakyat umpama memilih peguam bela yang baik bagi memastikan pemilih itu menang pada perbicaraan kesnya.

“Jadi wakil tidak perlu bercakap kerana sudah menjadi kerja peguam (wakil rakyat dipilih tadi) untuk membela. Justeru rakyat perlu tahu siapa yang diperlu diserahkan perwakilan dan mandat itu. Kena tahu, kalau tersalah pilih peguam bela, kita akan kalah dalam perbicaraan,” katanya.


Peguam petik kes Najib, hukuman 7 tahun penjara pesawah ditangguh

Seorang pesawah berjaya dalam permohonannya di Mahkamah Rayuan Putrajaya hari ini untuk penangguhan pelaksanaan hukuman penjara tujuh tahun kerana menyebabkan kecederaan teruk kepada rakan sekampung, sementara menunggu keputusan rayuan terakhirnya dengan memetik kes Datuk Seri Najib Razak.

Peguam Mohd Azrul Hasyimi Mohamad yang mewakili Mohamad Faiz Mohd Ruseli telah memetik kes Najib yang disabitkan dengan tujuh pertuduhan rasuah membabitkan dana SRC International Sdn Bhd tetapi diberi penangguhan pelaksanaan hukuman penjara sementara menunggu rayuannya selesai.

Panel tiga hakim Mahkamah Rayuan iaitu Datuk Seri Kamaludin Md Said, Datuk Che Mohd Ruzima Ghazali dan Datuk Hashim Hamzah bersetuju membenarkan permohonan Mohamad Faiz untuk penangguhan pelaksanaan hukuman, lapor Bernama.

“Kami bersetuju hukuman ditangguhkan sementara menunggu keputusan rayuan terhadap sabitan dan hukuman,” kata Kamaludin.

Mohamad Faiz dibenarkan diikat jamin sebanyak RM30,000 dengan seorang penjamin selain perlu melapor diri di balai polis Binjai di Kota Bharu, Kelantan, dua minggu sekali sehingga rayuannya didengar.

Pada 28 Julai 2020, Mohamad Faiz, 25, didapati bersalah oleh Mahkamah Sesyen atas tuduhan menyebabkan kecederaan parah terhadap Nus Hassan, 42, di Kampung Tambak Banggu, Kota Bharu, Kelantan pada 7 malam, 26 Jun 2019.

Hakim Mahkamah Sesyen menjatuhkan hukuman penjara tujuh tahun dan memerintahkan dia dikenakan dua sebatan tetapi membenarkan permohonan Mohamad Faiz untuk penangguhan pelaksanaan hukumannya sementara menunggu rayuannya di Mahkamah Tinggi.

Mahkamah Tinggi, bagaimanapun, pada 14 Disember 2020, mengekalkan keputusan Mahkamah Sesyen dan menolak penangguhan pelaksanaan hukuman penjara Mohamad Faiz sementara menunggu rayuannya terhadap sabitan dan hukuman ke Mahkamah Rayuan.

Secara kebetulan, Mohamad Faiz dan Najib dijatuhkan hukuman oleh mahkamah berbeza atas pertuduhan berbeza pada hari yang sama pada 28 Julai 2020.

Dalam kes Najib, Mahkamah Tinggi membenarkan permohonan bekas perdana menteri itu untuk penangguhan pelaksanaan hukuman penjara 12 tahun dan denda RM210 juta setelah didapati bersalah dalam kes SRC International.

Najib juga dibebaskan dengan jaminan RM2 juta.

Pada 8 Disember tahun lepas, Mahkamah Rayuan, yang mengekalkan keputusan Mahkamah Tinggi, juga membenarkan Najib menangguhkan pelaksanaan hukumannya dan denda sementara menunggu rayuan terakhirnya di Mahkamah Persekutuan.


Selangor, Negeri Sembilan catat peningkatan kes kematian

Kementerian Kesihatan (KKM) memaklumkan jumlah kematian akibat jangkitan Covid-19 di Selangor dan Negeri Sembilan dalam tempoh 24 jam sehingga 12 tengah hari tadi, terus meningkat.

Melalui data yang dikeluarkan hari ini, Selangor merekodkan 47 kematian berbanding 43 yang dicatatkan semalam, sementara Negeri Sembilan pula melaporkan 16 kes kematian berbanding 12 semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh sama sebanyak 91 kematian membabitkan 79 warganegara dan 12 bukan warganegara dicatatkan di seluruh negara menjadikan kumulatif kepada 5,768 kes.

Beliau berkata, dalam tempoh sama 4,863 pesakit disahkan sembuh menjadikan kumulatif sebanyak 719,678 kes, sementara 7,097 kes baharu turut dikesan yang membabitkan 26 kes import terdiri daripada 15 warganegara dan 11 bukan warganegara.

“74,344 lagi kes masih aktif. Seramai 948 pesakit kini dirawat di unit rawatan rapi dan 441 memerlukan bantuan alat pernafasan,” katanya dalam kenyataan hari ini.

Dr Noor Hisham juga memaklumkan dalam tempoh itu 18 kluster baharu dikesan menjadikan keseluruhannya sebanyak 2,970 kluster dengan 2,120 daripadanya sudah ditamatkan dan 850 lagi masih aktif.

Beliau berkata jangkitan dalam komuniti merekodkan jumlah kluster tertinggi iaitu sebanyak sembilan kes, manakala kluster tempat kerja (enam), dan kumpulan berisiko tinggi (dua) dan satu kluster pendidikan tinggi.

Empat negeri iaitu Sarawak, Sabah, Johor dan Selangor masing-masing merekodkan dua kluster komuniti, dan masing-masing satu di Perak dan Kelantan.

Sementara itu Negeri Sembilan, Melaka dan Selangor masing-masing merekodkan dua kluster tempat kerja, dan satu di Wilayah Persekutuan Kuala Lumpur.

Selangor turut mencatatkan masing-masing satu kluster pendidikan tinggi dan kumpulan berisiko tinggi, manakala satu lagi kluster kumpulan berisiko tinggi membabitkan kes di Johor.


Kedah larang solat sunat Aidilfitri di masjid, surau zon merah

Jabatan Hal Ehwal Agama Islam Kedah (JHEAIK) melarang aktiviti khas, termasuk solat sunat Aidilfitri di semua surau dan masjid di seluruh daerah yang disenaraikan sebagai zon merah.

Lima daerah diletakkan dalam zon merah Perintah Kawalan Pergerakan (PKP) mulai Sabtu hingga 14 Mei ini ialah Kota Setar, Kuala Muda, Bandar Baharu, Baling dan Kulim.

Pengarah JHEAIK, Mohd Yusri Md Daud berkata, aktiviti berkenaan termasuk majlis berbuka puasa, dolat Tarawih, moreh dan tadarus al-Quran serta program qiamullail.

“Program keagamaan dan majlis ilmu serta aktiviti-aktiviti sosial dan kemasyarakatan seperti jamuan, kenduri, gotong-royong dan sebagainya di masjid dan surau juga tidak dibenarkan.

“Solat sunat Aidilfitri di masjid dan surau di zon merah juga tidak dibenarkan dan hendaklah dilaksanakan di rumah,” katanya dalam satu kenyataan di sini hari ini.

Katanya, bagi solat Jumaat di zon merah, hanya 50 jemaah dibenarkan tidak termasuk pegawai dan ahli jawatankuasa masjid dan 20 jemaah bagi solat fardu berjemaah yang hanya dibenarkan kepada pegawai dan jawatankuasa masjid atau surau serta anak kariah.

“Solat jenazah bagi zon merah dibenarkan dan tidak melebihi 20 orang dengan penjarakan fizikal, terdiri daripada pegawai atau jawatankuasa masjid dan ahli keluarga si mati sahaja.

“Masjid dan surau hendaklah ditutup setelah selesai solat Jumaat, fardu dan Tarawih. Solat Tarawih dihadkan masa sehingga 10.30 malam sahaja. Program berbuka puasa, moreh, sahur pula boleh dilaksanakan dengan kaedah edaran makanan yang telah siap dibungkus dan jamuan di dalam kawasan premis masjid dan surau tidak dibenarkan,” katanya.

Mohd Yusri berkata, solat sunat Aidilfitri dibenarkan diadakan di zon hijau, kuning dan jingga mengikut kaedah ketetapan solat Jumaat.

Mohd Yusri menjelaskan mana-mana masjid dan surau yang didapati telah dihadiri oleh jemaah yang positif Covid-19, hendaklah ditutup sepenuhnya dan dilakukan proses sanitasi dan disinfeksi secara keseluruhan, serta dibuka semula tujuh hari selepas proses tersebut dilakukan.


Nama Khairy tiada dalam senarai calon BN Negeri Sembilan: Laporan

Menteri Kesihatan Khairy Jamaluddin dilaporkan tidak disenaraikan sebagai calon mana-mana kerusi Parlimen di Negeri Sembilan, dalam Pilihan Raya Umum Ke-15 (PRU-15) pada 19 November ini.

Beliau yang terpaksa melepaskan kerusi Parlimen Rembau kepada Timbalan Presiden UMNO Datuk Seri Mohamad Hasan, sebelum ini dilaporkan bakal diletakkan di Tampin, Kuala Pilah atau Port Dickson.

Bagaimanapun, Utusan memetik sumber sebagai berkata ketiga-tiga kawasan Parlimen itu akan ditandingi pemimpin lain, dan nama Khairy sememangnya tiada dalam senarai calon Barisan Nasional (BN) Negeri Sembilan.

Khabar angin juga mengatakan bahawa Timbalan Ketua UMNO Bahagian Rembau itu akan diletakkan bertanding di kerusi Parlimen Sungai Buloh, Selangor atau Alor Gajah, Melaka.

Namun, Khairy sendiri membayangkan beliau akan dipertaruhkan bukan di kerusi selamat, sebaliknya kerusi yang dimenangi parti lawan pada PRU-14 lalu.

Tanpa mendedahkan kerusi di Parlimen mana, Khairy sebelum ini berkata buat masa ini terdapat tiga pilihan kawasan yang sedang dipertimbangkan dan beliau secara terbuka menerima cabaran berkenaan.

“Hampir sudah pasti saya akan dihantar ke kawasan yang di pegang oleh parti lawan, hampir pasti saya tidak akan dapat kerusi yang dianggap kerusi selamat dan kita tengok daripada pucuk pimpinan mana kerusi itu.

“Insya-Allah saya terima cabaran tersebut demi parti menggalas tanggungjawab untuk pergi mewakili parti saya di kawasan yang kita kalah, pelbagai negeri.

“Perbincangan dengan pucuk pimpinan dah ada, keputusan kerusi mana belum lagi, masih dalam penilaian pucuk pimpinan perbincangan sedang berlangsung, tetapi hampir pasti saya dihantar ke kawasan yang dulu kalah lah. Nak kena cuba menang balik,” katanya.

Sementara itu sumber Utusan berkata tiga orang Ahli Dewan Undangan Negeri (ADUN) BN di Negeri Sembilan, selain Mohamad akan bertanding pada di kerusi Parlimen.

Mereka ialah ADUN Senaling, Datuk Adnan Abu Hassan di Kuala Pilah; ADUN Serting, Datuk Shamsulkahar Mohd. Deli di Jempol dan ADUN Gemas, Datuk Abd. Razak Ab. Said di Parlimen Tampin.

Penyandang Ahli Parlimen Jelebu, Datuk Seri Jalaluddin Alias pula dijangka terus menjadi calon bagi mempertahan kerusi tersebut.

Bekas Timbalan Menteri Pendidikan, Datuk P Kamalanathan pula disebut-sebut akan mencuba nasib di Parlimen Port Dickson yang merupakan kerusi tradisi buat MIC.

Sementara itu, semalam turut tular senarai nama yang dikatakan akan menjadi calon BN di kelapan-lapan kerusi Parlimen di Negeri Sembilan.

Menerusi senarai itu, turut dinyatakan Pengerusi MCA Negeri Sembilan, Siow Koi Voon menjadi calon di Parlimen Seremban manakala Setiausaha MCA Bahagian Rasah, Ng Kian Nam pula calon yang bakal dipertaruhkan di Parlimen Rasah.


20.2 peratus populasi dewasa terima dos penggalak

Seramai 4,717,84 individu atau 20.2 peratus daripada populasi dewasa telah menerima suntikan dos penggalak sehingga semalam, lapor Kementerian Kesihatan (KKM), hari ini.

Pada masa sama 22,817,909 atau 97.5 peratus individu dewasa telah melengkapkan suntikan vaksin masing-masing sama ada vaksin dua dos atau vaksin dos tunggal, menurut laman sesawan KKM, Covidnow.

Sementara, 23,123,189 atau 98.8 peratus lagi individu dewasa menerima sekurang-kurangnya satu dos.

Bagi remaja pula, lebih 5.57 juta remaja berusia antara 12 dan 17 tahun telah menerima suntikan vaksin masing-masing.

Daripada jumlah itu, 2,834,774 atau 90.0 peratus menerima sekurang-kurangnya satu dos, manakala 2,736,688 atau 86.9 peratus melengkapkan suntikan vaksin masing-masing.

Keseluruhannya, lebih 56.03 juta dos vaksin telah diberikan sejak Program Imunisasi Covid-19 Kebangsaan (PICK) dilancarkan 24 Februari lalu bagi menangani penularan wabak Covid-19 di negara ini.

Sehingga semalam, negara merekodkan 2,721,544 kumulatif kes positif, dengan 2,638,191 pesakit disahkan sembuh, dan 31,135 kes kematian.


Mohd Shukri MB baharu Perlis

Ahli Dewan Undangan Negeri (ADUN) Sanglang yang juga Pengerusi Perikatan Nasional (PN) Perlis Mohd Shukri Ramli hari ini (22 November 2022) mengangkat sumpah sebagai Menteri Besar Perlis yang baharu di Istana Arau.

Pesuruhjaya PAS Perlis itu itu mengangkat sumpah Menteri Besar Perlis ke-8 kira-kira jam 4.15 petang, selepas diperkenankan Raja Perlis, Tuanku Syed Sirajuddin Putra Jamalullail.

Mohd Shukri, 61, menjadi Menteri Besar pertama dari gabungan PN yang mentadbir Perlis buat julung kalinya sejak merdeka selepas gabungan itu berjaya memenangi 14 daripada 15 kerusi Dewan Undangan Negeri (DUN) dalam Pilihan Raya Umum ke-15 (PRU15) pada Sabtu lalu (19 November).

Kejayaan itu juga sekali gus menumbangkan kerajaan Barisan Nasional (BN) di negeri itu yang sudah mentadbir Perlis sejak 65 tahun lalu. BN kalah semua kerusi DUN dan tiga Parlimen di Perlis.

Turut berangkat pada majlis itu angkat sumpah itu adalah Raja Muda Perlis, Tuanku Syed Faizuddin Putra Jamalullail.

Hadir sama dalam majlis berkenaan adalah Setiausaha Kerajaan Negeri Perlis, Datuk Seri Hasnol Zam Zam Ahmad; Speaker DUN Perlis, Datuk Hamdan Bahari, barisan ADUN Perlis yang baharu termasuk, seorang daripada Pakatan Harapan (PH) dan Ketua Polis Perlis, Datuk Surina Saad.

Mohd Shukri dikenali sebagai Cikgu Shukri dalam kalangan masyarakat tempatan, adalah pesara guru yang berpengalaman luas dalam profesion pendidikan selama 37 tahun serta pernah berkhidmat sebagai guru di pelbagai sekolah di Sarawak dan Perlis.

Beliau sudah berkahwin dan dikurniakan enam anak dan selepas tamat Sijil Pelajaran Malaysia (SPM), beliau menyambung pendidikan di Institut Perguruan Rajang yang kini dikenali sebagai Institut Pendidikan Guru Kampus Rajang, Bintangor, Sarawak.

Mohd Sukri kemudian memulakan karier sebagai pendidik di Sekolah Kebangsaan (SK) Kampung Beraya, Miri, SK Pulo, Kuching dan lima lagi sekolah rendah di Perlis bermula 1985 sehingga bersara pada 2013 untuk ‘terjun’ ke bidang politik.

Mohd Shukri mula menjadi ADUN Sanglang selepas menang di kerusi DUN itu pada PRU-13 pada 2013 sebelum terus mempertahankan kerusi berkenaan sehingga kini.

Kariernya dalam politik bermula apabila beliau pernah dilantik menjadi Ketua Penerangan PAS Perlis dan Setiausaha Perhubungan PAS Perlis sebelum diangkat menjadi Pesuruhjaya PAS Perlis dan Pengerusi PN Negeri Perlis malah beliau juga adalah Pengerusi Jawatankuasa Kira-Kira Wang (PAC) Negeri Perlis sebelum ini.

Dalam pembabitan aktiviti dan kerja kemasyarakatan pula, anak kelahiran Sanglang itu pernah menjadi Setiausaha Masjid Dato Jaafar Hassan, Simpang Empat, Ketua Unit Lembaga Kemajuan Pertanian Muda (Mada) Sungai Padang, Pengerusi Pusat Asuhan Tunas Islam (Pasti) Lukmanul Hakim, Sungai Padang selain menjadi penaung kepada badan bukan kerajaan (NGO) di Arau dan Sanglang.

Pada PRU-15 lalu, Mohd Shukri mempertahankan kerusi DUN Sanglang yang dimenanginya sejak PRU2013 lalu dalam saingan empat penjuru menewaskan calon Barisan Nasional, Sharipudin Ahmad, calon Pakatan Harapan, Dr Ahmad Fadhzil Mohamad dan Zainudin Yom dari Parti Warisan Sabah dengan majoriti 3,335 undi.


UMNO mahu PRU-15 tahun ini, tapi bilakah masa yang sesuai?

Sejak berakhir Perhimpunan Agung UMNO (PAU) 2021 lalu, kenyataan demi kenyataan pemimpin parti tersebut masih lagi berkisar berhubung gesaan supaya pilihan raya umum ke-15 (PRU-15) disegerakan, ia walaupun pada awalnya parti memberi ruang kepada Perdana Menteri untuk menentukannya.

Yang pasti, Datuk Seri Ahmad Zahid Hamidi bersama rakan karibnya, Datuk Seri Najib Razak yang begitu beria-ria mahu PRU diadakan segera memandangkan masing-masing ketika ini sedang bergelut dan tersepit dengan kes mahkamah yang sedang berjalan.

Bagaimanapun, individu yang dikatakan lebih teruja sekiranya PRU diadakan segera adalah sebenarnya Timbalan Presiden UMNO Datuk Seri Mohamad Hasan kerana difahamkan sudah tidak sabar untuk dicalonkan sebagai Perdana Menteri (PM) Ke-10.

Mohamad difahamkan sudah mengintai jawatan nombor satu negara itu kerana jika mengikut hierarki dalam parti beliau adalah calon PM selepas ini memandangkan memegang jawatan nombor dua dalam parti.

Yang pastinya, Zahid dan Najib yang sedang dihimpit berpuluh kes di mahkamah bukan calon PM selepas ini kerana perlu diingat negara masih mempunyai pemerintah nombor satu selain PM iaitu Yang di-Pertuan Agong.

Sekiranya PRU-15 diadakan sebelum pemilihan parti dijalankan, Zahid dan Najib tidak mempunyai calon lain selain Mohamad jika mahu menyelamatkan diri daripada hukuman yang bakal dikenakan terhadap mereka.

Najib sudah disabitkan hukuman dan kini selangkah kaki ke penjara jika gagal dalam rayuan di Mahkamah Persekutuan, sementara Zahid masih sedang dalam perbicaraan dan pastinya tidak mahu nasib sama menimpa dirinya.

Namun, persoalan yang menjadi tanda tanya bilakah masa yang sesuai untuk mengadakan PRU-15, adakah selepas umat Islam menyambut hari raya puasa atau selepas berakhir memorandum persefahaman (MoU) dengan pembangkang pada Julai atau pun selepas pemilihan UMNO diadakan pada November nanti?

Setiausaha Agung Barisan Nasional (BN), Datuk Seri Zambry Abd. Kadir yang dilantik Zahid bagi menggantikan Tan Sri Annuar Musa mengesahkan PRU-15 akan diadakan pada tahun ini, cuma tidak secara spesifik mengatakan bilakah kerana tidak boleh mendahului PM dalam membuat keputusan.

“Kebarangkalian suasana politik negara sepanjang tahun 2022 ini akan menyaksikan PRU15.

“Saya tidak tahu bila akan diadakan. Namun dengan izin sama-sama kita mengingatkan berkenaan perkara ini,” katanya dipetik semasa sidang Dewan Undangan Negeri (DUN) Perak semalam.

Kenyataan tersebut hadir selepas usul dibawa kerajaan di Parlimen baru-baru ini gagal mendapat sokongan walaupun terdapat MoU dengan pembangkang, ia sekaligus menimbulkan polemik perjanjian tersebut sudah terbatal atau menurut Setiausaha Agung UMNO Datuk Seri Ahmad Maslan ia sudah “tidak terpakai lagi”.

Malah, veteran UMNO, Datuk Seri Nazri Aziz juga memberi pandangan secara moralnya kerajaan yang ditadbir ketika ini tidak mempunyai majoriti lagi apabila tidak mendapat sokongan Ahli Parlimen sehingga usul kerajaan tersebut gagal diluluskan.

Usul yang tidak mendapat sokongan tersebut adalah melibatkan soal keselamatan rakyat dan pembangkang menolaknya.

Pembangkang nampaknya lebih teruja dengan Rang Undang-Undang (RUU) Anti Lompat Parti yang sebelum ini diletak sebagai syarat utama MoU yang dimerterai dengan kerajaan, ia bakal dibentang pada 14 April ini ketika bulan Ramadan umat Islam sedang berpuasa.

Syarat dalam MoU tersebut perlu dipatuhi sekiranya tidak mahu pembangkang menarik sokongan mereka sebelum Julai ini.

Pelbagai aspek perlu diambilkira kerajaan sebelum PRU-15 diadakan, tapi yang lebih utama adalah memastikan peratusan pengundi yang rendah tidak berulang lagi semasa PRN yang dijalankan sebelum ini.

Tiada guna sekiranya pengundi muda didaftar secara automatik dan jumlah pengundi yang sah meningkat tetapi peratusan pengundi masih rendah.

Masa paling sesuai untuk PRU-15 diadakan sebenarnya adalah sebaik sahaja RUU Anti Lompat Parti berjaya diluluskan di Dewan Rakyat kerana apabila UMNO menang besar, mereka dapat memastikan semua calon mereka yang menang kekal bersama parti dan mengelak insiden sebelum ini berulang.

Jika melihat garis masa RUU Anti Lompat Parti dibentang pada 14 April, dijangka proses untuk mendapat perkenan Yang di-Pertuan Agong bagi ia digazetkan sebagai undang-undang adalah pada hujung April.

Apabila semua tuntutan pembangkang sudah selesai ditunaikan seperti yang terdapat dalam MoU, ia boleh dijadikan sebagai situasi “menang-menang” dimana pembangkang sudah dapat apa yang mereka hajati dan tiba masanya pula mereka mengikut yang UMNO pula hajati.

Dengan tanda-tanda berkemungkinan MoU tidak akan disambung selepas Julai nanti, ia juga adalah isyarat yang jelas PRU-15 mungkin diadakan sebelum pemilihan UMNO dijalankan.

Teka-teki berhubung masa yang sesuai untuk mengadakan PRU-15 belum dapat dipastikan selagi tidak kelihatan tanda-tanda besar, jadi apakah tanda-tanda besar itu?

Tanda-tanda besar itu adalah apabila Zahid dan Najib mengulangi langkah yang mereka ambil sebelum ini iaitu menghantar surat ke Istana Negara menyokong Datuk Seri Anwar Ibrahim sebagai PM dan membuat sidang media mengumumkan menarik sokongan kepada PM, perkara sama yang dilakukan terhadap Tan Sri Muhyiddin Yassin.

Itu adalah tanda-tanda besar bakal berlakunya PRU-15 dalam masa terdekat, tetapi buat masa ini belum nampak lagi.


Singapura lapor 390 kes baharu jangkitan varian Omicron

Kementerian Kesihatan Republik Singapura (MOH) memaklumkan dalam tempoh 24 jam lalu, sebanyak 813 jangkitan baharu Covid-19 dikesan, termasuk 365 kes varian Omicron.

Terdapat satu kematian menjadikan keseluruhan kes kematian akibat komplikasi Covid-19 kepada 835 kes, menurut statistik terbaharu MOH.

Jumlah jangkitan semalam mengatasi 805 kes yang dilaporkan pada Rabu, kata MOH.

MOH berkata daripada 365 jangkitan Omicron yang dilaporkan itu, 234 membabitkan kes import dan 131 kes tempatan.

Laman sesawang MOH memisahkan laporan harian kes Covid-19 biasa dengan jumlah kes berkaitan Omicron.

Sementara itu, MOH memaklumkan kadar kebolehjangkitan pada Khamis ialah 1.50 meningkat berbanding 1.28 pada Rabu.

Kadar lebih daripada 1 bermakna bilangan kes mingguan baharu meningkat. Kadar pertumbuhan jangkitan mingguan melepasi 1 buat kali pertama sejak 12 November 2021 adapah pada Selasa lalu.

Sejak pandemik bermula awal 2020 lalu hingga semalam, Singapura mencatat 283,214 kumulatif kes positif. – Agensi


Indonesia lanjut Darurat Tahap 4, longgarkan peraturan

Indonesia melanjutkan perintah Pemberlakukan Pembatasan Kegiatan Masyarakat (PPKM) di Pulau Jawa dan Bali sehingga 16 Ogos, manakala di wilayah lain sehingga 23 Ogos, dengan melakukan pengubahsuaian terhadap peraturan-peraturan Tahap 4 dan 3, berdasarkan situasi jangkitan Covid-19 setempat.

Ini termasuk melonggarkan kawalan pergerakan di 26 daerah di bandar raya Jakarta yang diletakkan di bawah PPKM Tahap 4, selepas data rasmi menunjukkan penurunan kes di ibu kota negara itu.

Menteri Penyelaras Hal Ehwal Maritim dn Pelaburan, Luhut Binsar Panjaitan berkata penilaian dan penambahbaikan turut dibuat terhadap sekatan pergerakan awam Tahap 4 di Pulau Jawa dan Bali.

“Data menunjukkan penurunan kadar kes positif hingga 59.6 peratus berbanding ketika kemuncak kes pada 15 Julai 2021,” katanya.

Terdapat juga kecenderungan penurunan kes harian dan tahap penempatan katil hospital di sejumlah wilayah, kecuali Malang Raya dan Bali, dan kerajaan akan mengambil tindakan di kedua-dua kawasan itu bagi mengurangkan jangkitan harian, katanya.

Kadar kematian di Jawa dan Bali juga menunjukkan penurunan walaupun di sesetengah wilayah jumlahnya naik turun. Jawa Barat merekodkan jumlah tertinggi kematian sehingga kini sebanyak 23,292 kes, diikuti Jawa Tengah (23,007 kes), dan Jakarta (12,812 kes).

Sementara itu Menteri Penyelaras Hal Ehwal Ekonomi, Airlangga Hartarto berkata penyelarasan semula peraturan PPKM Tahap 3 dan 4 berkuat kuasa di luar wilayah Pulau Jawa dan Bali mulai hari ini hingga 26 Ogos 2021.

“Kerajaan membuka semula aktiviti secara terhad dan sedikit demi sedikit,” katanya.

PPKM Tahap 4 berkuat kuasa di 45 daerah dan bandar, manakala Tahap 3 dilaksanakan di 302 wilayah. Penentuan tahap itu berdasarkan beberapa petunjuk, seperti jumlah kes, angka kematian, jumlah ujian, dan populasi.

Antara aktiviri dibenarkan di wilayah di bawah PPKM Tahap 3 termasuk pembukaan semula sekolah dengan kapasiti 50 peratus daripada keseluruhan pelajar, dan kawalan ketat protokol kesihatan.

Sektor eksport dan industri sokongan juga dibenar beroperasi 100 peratus di bawah protokol kesihatan yang ketat. Namun, jika kluster baharu dikesan, maka sektor berkenaan akan ditutup selama lima hari.

Antara lain, orang ramai dibenar untuk makan di restoran tetapi hanya membabitkan 50 peratus daripada kapasiti tempat duduk serta mematuhi protokol kesihatan.

Pusat-beli belah juga dibenar dibuka mulai jam 10 pagi, dengan maksimum 50 peratus daripada kapasiti pengunjung. Orang ramai diwajibkan memakai pelitup muka di dalam premis berkenaan.

Sementara itu, rumah ibadat, termasuk surau dan masjid dibenar dibuka dengan jumlah jemaah sebanyak 50 peratus daripada keluasannya atau 50 jemaah dengan dikenakan protokol kesihatan yang ketat. – Agensi


Anwar’s obsession with becoming PM instead of reforms caused Sheraton Move

I refer to article published in Malaysiakini today entitled ‘Yoursay: How Azmin turned a dream into a nightmare’.

It amounts to irresponsible, shameless character assassination of Dato’ Seri Mohamed Azmin Ali by the news portal Malaysiakini. It is merely abuse and personal insult masquerading as reportage.

Malaysiakini has of course been carrying out this type of unrestrained attacks upon Azmin and many others for a long time now.

That they are a pro-Pakatan Harapan organ is undeniable and obvious from the selection and tone of their news pieces and articles. That is their prerogative.

However, responsible journalism means not allowing themselves to be used as a platform for daily abuse and propaganda against select political targets. Strong criticism of public figures is encouraged in a democracy, but continuous long-term insults and personal abuse is sickening and unacceptable in any democratic polity. It is a perversion of journalistic freedom.

Azmin could have sued many times. But unlike certain other leaders who preach freedom of speech but sue at the drop of a hat, Azmin does not believe that public figures should resort to defamation actions.

As regards the so-called ‘Sheraton Move’, it has been used as a fig-leaf by Pakatan Harapan (PH) to hide their failures and bankruptcy of ideas and solutions for the rakyat. PH has resorted to blaming every failure of theirs upon the ‘Sheraton Move’.

Azmin, myself and others had not only the right, but also the duty, to be critical of a political party and political coalition in which we no longer had any faith or trust in. PH had betrayed the rakyat by failing to uphold and implement the reforms pledged in the general election. This was a serious matter, no less than our solemn undertakings to a country hungry for change. It took a backseat to the political chicanery of Anwar Ibrahim’s gang in Parti Keadilan Rakyat (PKR) which undermined and agitated continuously for an early transfer of the premiership to Anwar. All the pledges were forgotten and went out the window. The rest of PH kept silent while this disgraceful scramble for power continued. Was this a political coalition we could honestly support anymore ?

We also believed that there was an irreparable failure of the leadership of Anwar Ibrahim and PKR. We spent many long painful years of trying to change things from within the party, to no avail. Finally, we were all sacked because we would not toe the line or act against the dictates of our conscience.

Subsequent events have justified our move. Today PKR is a shambles, continuing upon petty internal struggles with little regard for the plight or problems of ordinary Malaysians. It is frightening to think of the fate of the country if this totally disfunctional party were still in federal power. Could they govern ?

Worse, PKR and it’s leadership made sordid deals with the UMNO ‘court cluster’ in a failed attempt to make Anwar Ibrahim, prime minister of Malaysia. Ironically, this was the very same party that labelled us as ‘traitors’ for forming a new government with the BN.

Traitors and such epithets regularly hurled at us by PKR/PH, which Malaysiakini reproduces daily without any compunction, are only used by fascist or communist political parties which do not allow dissent. Ours is a democratic polity, and the right to freedom of association is guaranteed under our democratic constitution. We no longer believed in our party or it’s leader; were we supposed to stay silent despite that ? Is PKR or PH a cult or a communist body that those who criticise them or are unjustly sacked become ‘traitors’ ?

It is time to stop the childish abuse and think about the future of our country. We can differ in our respective visions for the nation, without overwhelming hatred and enmity.

I would urge Malaysiakini to uphold journalistic ethics and refrain from publishing personal abuse and insults in the guise of press freedom. We will not sue, but let the public judge.

Muhammad Hilman Idham
Secretary
Perikatan Nasional Negeri Selangor


Gunung Semeru di Indonesia meletus, muntahkan abu

Gunung Berapi Semeru di Indonesia meletus pada Rabu, memuntahkan kepulan abu sehingga 600 meter ke udara dari atas kawah.

Kepulan abu itu berwarna kelabu dengan intensiti tebal ke utara, menurut Pusat Vulkanologi dan Mitigasi Bahaya Geologi negara, PVMBG, menurut laporan Bernama.

Pada 7.58 pagi waktu tempatan, PVMBG merekodkan letusan pada seismograf. Ia mencatatkan amplitud maksimum 22 milimeter selama 105 saat.

Penduduk di kawasan sekitar digesa mengelak radius lima kilometer (km) di sekitar gunung itu dan sebarang aktiviti di bahagian tenggara Besuk Kobokan yang terletak 13 km dari puncak.

Pada Disember tahun lepas, pihak berkuasa memindahkan hampir 2,000 orang yang tinggal berhampiran Semeru selepas gunung berapi itu memuntahkan abu sejauh 15 kilometer.

Letusan pada 4 Disember 2021, sekurang-kurangnya 69 orang terbunuh, 104 cedera dan lima yang lain masih hilang.

Ancaman gunung setinggi 3,676 meter itu masih dalam status berjaga-jaga .


Reka bentuk baharu jalan Bukit Kayu Hitam ke Sadao siap November

Reka bentuk awal jajaran jalan menghubungkan Kompleks Imigresen, Kastam, Kuarantin dan Keselamatan (ICQS) Bukit Kayu Hitam di Malaysia dan Kompleks Kastam, Imigresen dan Kuarantin (CIQ) Sadao di Thailand dijangka siap pada November ini.

Menteri Kanan Kerja Raya Datuk Seri Fadillah Yusof berkata Malaysia melalui Jabatan Kerja Raya (JKR) sedang melaksanakan kerja-kerja awalan di tapak yang merangkami kerja ukur, kerja penyiasatan tapak dan kajian trafik.

“Mesyuarat Kumpulan Kerja Pakar Malaysia-Thailand yang seterusnya dijangka diadakan pada Disember bagi pengesahan reka bentuk pada titik sempadan kedua-dua buah negara,” katanya kepada Bernama.

Usaha mempercepatkan rundingan jajaran jalan ICQS Bukit Kayu Hitam dan CIQ Sadao dipersetujui Perdana Menteri Malaysia Datuk Seri Ismail Sabri Yaakob dan rakan sejawatannya di Thailand, Prayuth Chan o-cha pada Februari lepas.

Pembangunan infrastruktur di sempadan Malaysia-Thailand dilihat dapat merancakkan perdagangan memandangkan hampir 50 peratus perdagangan dua hala Malaysia-Thailand tertumpu di kawasan sempadan.

Malaysia dan Thailand menyasar perdagangan dua hala sebanyak AS$ 30 bilion (RM132 billion) menjelang 2025.

Bagi Jambatan Rantau Panjang-Sungai Golok yang diluluskan dalam Rolling Plan 1, Rancangan Malaysia Kedua Belas (RMKe-12), Fadillah berkata Pengurusan Nilai (VA) bagi projek itu telah dilaksanakan dari 18 hingga 22 Julai di Kota Bharu, Kelantan.

“Mesyuarat Tenikal Bersama Malaysia-Thailand bagi projek ini telah diadakan sebanyak dua kali iaitu pada 13 Disember tahun lepas dan 26 Mei tahun ini secara atas talian untuk berbincang mengenai reka bentuk jambatan yang disediakan oleh Malaysia.

“Setelah dua kali bermesyuarat, pihak Thailand memaklumkan mereka bersetuju dengan rekabentuk konsep jambatan yang disediakan oleh Malaysia,” katanya.

Sementara itu, Fadillah berkata cadangan pembinaan Jambatan Pengkalan Kubor ke Tak Bai akan dikemukakan kepada kabinet bagi mendapatkan halatuju memandangkan pihak Thailand telah mengemukakan reka bentuk bagi projek itu kepada Malaysia pada tahun 2016.

“Projek ini memerlukan perbincangan lanjut dengan agensi pusat, kementerian dan agensi berkaitan seperti Kementerian Dalam Negeri (KDN) dan Majlis Keselamatan Negara (MKN) serta Kerajaan Negeri Kelantan,” katanya. – Bernama


Empat blok kondominium Seri Duta 1 berdepan ancaman tanah runtuh

Penduduk di empat blok kondominium di kompleks Seri Duta 1 Kuala Lumpur telah diarahkan berpindah, kerana kawasan itu diisytiharkan tidak selamat akibat tanah runtuh susulan hujan lebat pada 18 Disember lalu.

Gambar yang tular di media sosial menunjukkan satu blok kediaman di kompleks itu yang terletak di lereng bukit, berada dalam keadaan bahaya sekiranya tanah menggelongsor.

Kecacatan pada struktur tanah dan bangunan itu dikesan ketika Jabatan Kerja Raya (JKR) dan Institut Kerja Raya Malaysia (Ikram) melakukan pemeriksaan ke atas bangunan itu, kata Dewan Bandaraya Kuala Lumpur (DBKL).

“Terdapat juga risiko tanah runtuh yang lebih kritikal di kawasan itu. Terdapat tanda-tanda pergerakan tanah yang boleh menjejaskan lagi struktur. Antaranya ialah tiang penyokong yang pecah, serta rekahan di atas dan bawah lantai bangunan,” kata DBKL dalam satu kenyataan pada Isnin.

DBKL berkata, empat blok kondominium terbabit terdiri daripada 34 unit kediaman dan penghuninya telah diarah keluar.

Kawasan itu terdiri daripada 14 blok, dengan setiap blok mempunyai antara tiga dan enam tingkat.

“Pihak Badan Pengurusan Bersama telah mengosongkan unit-unit penduduk yang terkesan sebagai tindakan awalan bagi menghalang hakisan yang berterusan dan boleh menyebabkan pergerakan kepada pilecap.

“Kerja-kerja pemulihan cerun dan bangunan di dalam kawasan pemaju akan dilakukan dengan kadar segera dan akan disemak oleh DBKL dan IKRAM,” kata DBKL.

Menurutnya pada masa sama IKRAM juga sedang memantau pergerakan tanah dan bangunan secara dekat.

Semalam, kira-kira 128 penghuni asrama lelaki Universiti Islam Antarabangsa Malaysia (UIAM) di Gombak diarah mengosongkan bangunan asrama itu selepas satu kejadian mendapan jalan serta tanah runtuh dikesan berhampiran dengan bangunan berkenaan.

Pengarah Jabatan Bomba dan Penyelamat Selangor Norazam Khamis berkata pihaknya bergegas ke lokasi untuk membuat pemantauan selepas menerima laporan pada kira-kira pukul 9 malam tadi mengenai kejadian itu.

Beliau berkata kejadian dikesan berlaku kira-kira pukul 6.45 petang semalam berikutan aduan pelajar di kawasan berkenaan, dan tinjauan mendapati keluasan mendapan jalan adalah sekitar lima meter persegi melibatkan kedalaman kira-kira tiga meter. Berita berkaitan


Singapura sahkan dua kes import positif varian Omicron

Menurut Kementerian Kesihatan (MOH), dua pengembara yang tiba di republik itu dari Afrika Selatan semalam dengan menaiki pesawat Singapore Airlines disahkan positif dalam ujian awal bagi mengesan varian Omicron Covid-19.

Kedua-dua individu itu tiba dari Johannesburg dengan menaiki pesawat Singapore Airlines, SQ479.

“Kedua-dua kes sudah diasingkan selepas mereka tiba di negara ini, semalam dan mereka belum sempat berinteraksi dalam komuniti,” jelas kenyataan itu.

Sementara itu, lebih 1,324 jangkitan Covid-19 baharu turut dilaporkan di republik itu semalam, menunjukkan lonjakan berbanding 1,239 kes kelmarin.

Menurut MOH, kadar kenaikan jangkitan mingguan Covid-19 di negara itu berada pada tahap 0.67, naik daripada 0.66 kelmarin.

Ini merupakan hari ke-19 berturut-turut dimana kadar kenaikan berada di bawah satu iaitu bilangan yang merujuk kepada nisbah kes jangkitan dalam masyarakat pada minggu lalu berbanding minggu sebelumnya.

Kadar pertumbuhan jangkitan mingguan yang selaras di bawah satu menunjukkan bahawa bilangan kes Covid-19 mingguan baharu semakin menurun.

Isnin lalu, kadar penggunaan unit rawatan rapi (ICU) ialah 59.7 peratus, meningkat daripada 58.5 peratus pada Selasa.

Jelas MOH, sebanyak lapan orang berumur antara 59 ke 86 tahun yang meninggal dunia kerana komplikasi yang dikaitkan dengan Covid-19.

Tambahnya, kesemua mereka sudah lengkap divaksin kecuali satu individu yang tidak divaksin dengan mempunyai pelbagai komplikasi perubatan tanpa diberi butiran lanjut.

Korban terbaharu itu menjadikan angka 726 kematian dan kes jangkitan turut mencecah 266,049 kes akibat Covid-19 di Singapura.

Selain itu, jangkitan baharu tersebut melibatkan 1,266 kes dalam kalangan masyarakat termasuk 200 warga emas berumur 60 tahun ke atas, 45 di asrama pekerja dan 13 kes yang diimport.

Sehingga Selasa lalu, hampir 87 peratus penduduk di republik itu sudah menerima dua dos lengkap vaksin dan 27 peratus sudah mendapatkan suntikan dos penggalak.


PH akui Anwar tak cukup sokongan jadi PM

Blok pembangkang akhirnya mengaku tidak cukup sokongan bagi membuktikan kepada Yang di-Pertuan Agong bahawa ketua mereka Datuk Seri Anwar Ibrahim layak untuk diangkat sebagai Perdana Menteri.

Susulan itu mereka dilapor membatal pencalonan Anwar sebagai Perdana Menteri, namun mengutus surat akuan kepada Yang di-Pertuan Agong hari ini sebagai langkah tergesa-gesa menyokong surat yang dihantar oleh UMNO menyatakan 13 Ahli Parlimennya tidak menyokong Perdana Menteri Tan Sri Muhyiddin Yassin.

Penghantaran surat oleh PH disahkan Timbalan Presiden AMANAH yang juga Ahli Parlimen Pulai, Datuk Seri Salahuddin Ayub.

“Ya kita ada buat surat (akuan). Surat itu dihantar menerusi parti (masing-masing dalam komponen Pakatan Harapan – PH). Cuma saya tak pasti bila surat itu dihantar tetapi saya ada dimaklumkan mengenainya,” katanya memetik laporan BHOnline.

Seorang pemimpin kanan PKR berkata blok pembangkang bersetuju untuk memberi tumpuan kepada Ahli Parlimen yang menentang Muhyiddin.

“Memanglah Ahli Parlimen pembangkang tak akan sokong Perdana Menteri yang memerintah. Perkara sedemikian dah memang terang. Tetapi kami berpandangan sesuatu perlu dilakukan cepat untuk menyokong surat UMNO kepada Tuanku.

“Mereka sedar bahawa selagi mereka tidak memiliki nama untuk calon Perdana Menteri, tidak ada apa yang berubah dalam konteks persefahaman untuk menggulingkan kerajaan sekarang,” katanya seperti dilaporkan MalaysiaNow.

Memetik laporan itu PH dan beberapa Ahli Parlimen lain mendakwa berjaya mengumpulkan 100 nama berserta 13 nama yang didakwa oleh Presiden UMNO Datuk Seri Ahmad Zahid Hamidi.

Selain itu, Parti Warisan Sabah (WARISAN) turut mengesahkan mengutus surat kepada Yang di-Pertuan Agong berhubung perkara sama.

Ketua Wira WARISAN yang juga Ahli Parlimen Sepanggar, Datuk Azis Jamman memaklumkan parti itu sudah menandatangani dan menghantar surat berkenaan.

“WARISAN juga mengesahkan perkara ini. (Surat) ditandatangani dan diutuskan kepada Yang di-Pertuan Agong,” katanya di Twitter.

Walaupun Ahli Parlimen di luar PH turut menolak kepimpinan Muhyiddin, namun mereka tidak menyokong Anwar sebagai Perdana Menteri, yang dikatakan sebagai matlamat utama rancangan Zahid dan bekas Perdana Menteri, Datuk Seri Najib Razak.

“Sehingga sekarang, calon perdana menteri belum dinamakan kerana penentangan hebat Ahli-ahli Parlimen yang boleh menjadi kingmaker,” kata sumber dalaman PKR tersebut kepada MalaysiaNow.


Singapura catat 7,109 kes baharu Covid semalam

Singapura menyaksikan lonjakan jangkitan Vovid-19 dari minggu ke minggu sebanyak 23 peratus dalam kes melibatkan komuniti, sebahagian besarnya didorong oleh dua subvarian Omicron – BA.4 dan BA.5 – kata Kementerian Kesihatan (MOH) semalam (21 Jun).

Semalam sahaja, negara republik itu mengesan 7,109 jangkitan baharu Covid-19, iaitu 6,393 kes melibatkan komuniti dan 716 kes import, lapor MOH.

Varian Omicron BA.4 dan BA.5 membentuk 30 peratus kes komuniti pada minggu lalu, berbanding 17 peratus, lapan peratus dan tiga peratus masing-masing untuk tiga minggu sebelumnya.

“Walaupun subvarian BA.2 masih menyumbang sebahagian besar jangkitan Covid-19 kami, bahagian jangkitan BA.4 dan BA.5 semakin meningkat,” kata MOH.

“Lonjakan dalam kes BA.4 dan BA.5 mungkin berterusan, didorong oleh kebolehjangkitan yang lebih tinggi berbanding BA.2,” kata MOH, tetapi menyatakan bahawa bukti tempatan dan di luar negara menunjukkan bahawa tahap keterukan kedua-dua jangkitan subvarian adalah serupa dengan varian Omicron yang terdahulu.

Tidak akan ada perubahan pada langkah pengurusan selamat yang lazim, termasuk memakai pelitup muka di dalam rumah dan kawalan jangkitan berkaitan vaksin untuk aktiviti berisiko tinggi.

MOH berkata tidak terdapat peningkatan ketara jangkitan teruk di hospital, dan bilangan kes di unit rawatan rapi (ICU) kekal rendah.

Bagaimanapun, ia menyatakan bahawa hospital awam “tetap sibuk menjaga pesakit bukan Covid”, dan banyak hospital mengalami penghunian katil yang tinggi.

Kementerian menggesa orang ramai untuk mendapatkan rawatan di jabatan kecemasan hospital hanya untuk keadaan serius atau mengancam nyawa. – TODAY


Elak boros sambut Aidilfitri

Saban tahun, orang ramai akan berbelanja sakan membeli pelbagai barangan seperti pakaian dan langsir baharu, menukar peralatan atau perabot rumah terutama ketika membuat persiapan menyambut Hari Raya Aidilfitri.

Tambahan pula, kemeriahan Syawal tahun ini pastinya amat dirindui selepas lebih dua tahun tidak dapat meraikannya berikutan pelaksanaan Perintah Kawalan Pergerakan (PKP) bagi mengekang penularan Covid-19.

Dalam pada itu, pelaksanaan Fasa Peralihan ke Endemik bermula 1 April lalu dengan banyak kelonggaran prosedur operasi standard (SOP) termasuk pemansuhan had waktu beroperasi bagi premis perniagaan (masing-masing mengikut syarat lesen operasi premis) membolehkan orang ramai lebih bebas melakukan aktiviti membeli-belah.

Antara lokasi wajib dikunjungi bagi kebanyakan warga kota metropolitan ini sudah tentunya Jalan Tuanku Abdul Rahman atau lebih dikenali dengan nama Jalan TAR. Malah lokasi ini juga menjadi pilihan orang dari luar Kuala Lumpur untuk membeli pelbagai keperluan Aidilfitri dan suasana meriah ini sudah dapat dilihat sejak awal Ramadan lagi.

Tidak kurang juga lokasi tumpuan lain iaitu di Selangor untuk persiapan hari raya antaranya Bandar Baru Bangi dan Shah Alam sehingga jalan menuju ke Bangi Sentral dan Pusat Komersial Seksyen 7 Shah Alam sesak pada hujung minggu.

Pun begitu, membeli baju baru bukanlah sesuatu yang wajib kerana kita boleh menjadikan yang lama nampak baharu.

Menurut laman Get Set Clean, ada beberapa tip boleh dilakukan bagi menaikkan semula seri baju lama yang kusam. Antaranya, cuci pakaian dengan menterbalikkannya dan masukkan secawan cuka ke dalam cucian. Bolehlah kita cuba.

Mungkin ada sesetengah orang yang langsung tidak mempedulikan penampilan pada hari raya dengan merasakan ia sama saja dengan hari-hari biasa, ketahuilah itu sebenarnya satu tanggapan yang salah.

Berpakaian bagus dan berhias pada hari raya bukan sekadar tradisi, bahkan suatu yang digalakkan. Rasulullah SAW menganjurkan umat Islam mengenakan pakaian terbaik yang dimiliki pada hari raya.

Sementara itu, Pensyarah Jabatan Ekonomi, Pusat Pengajian Ekonomi, Kewangan dan Perbankan Universiti Utara Malaysia (UUM), Prof Madya Dr Shazida Jan Mohd Khan, berkata dalam situasi ketika negara kembali kepada fasa endemik seharusnya banyak yang perlu diambil kira termasuk merancang perbelanjaan secara berhemat.

“Dalam fasa endemik, semua perkara tidak pasti. Masyarakat bijak merancang apa yang perlu dan apa yang tidak perlu.

“Walaupun raya, semua orang mahukan sesuatu yang baharu, namun perlu dilihat keperluan secara keseluruhan bagi memastikan kelangsungan hidup pada bulan-bulan berikutannya tiada masalah.

“Justeru, ketua isi rumah khususnya perlu merancang setiap aliran tunai keluar masuk agar pengurusan kewangan dapat dikawal bagi mengelak masalah seperti hutang lama belum lagi terlunas, kini wujud pula hutang baharu.

“Situasi pandemik memberikan impak yang begitu besar terhadap ekonomi rakyat termasuk ramai kehilangan pekerjaan sehingga ada tidak sempat membuat perancangan, selain wang simpanan juga menyusut.

“Justeru, pada Ramadan dan Aidilfitri ini berpada-pada dalam berbelanja. Elakkan perkara yang tidak supaya tidak berdepan dengan masalah baharu.

“Rancang perbelanjaan jika ke bazar Ramadan umpamanya tidak perlu beli berlebih-lebihan.

Begitu juga kelengkapan raya, tidak perlu terlalu mengikut trend, sebaliknya berbelanja mengikut kemampuan,” katanya.


Jokowi umum Pilihan Raya Umum Indonesia diadakan pada Februari 2024

Pilihan Raya Umum (Pemilu) Indonesia diputuskan akan diadakan pada 14 Februari 2024 nanti, kata Joko Widodo (Jokowi).

Presiden Indonesia membuat pengumuman tersebut susulan kebimbangan setengah pihak pilihan raya akan ditangguhkan sehingga menyebabkan berlaku demonstrasi jalanan di Jakarta selepas spekulasi mengatakan terdapat rancangan untuk mengekalkan kedudukan sedia ada.

Pemilu akan diadakan pada Februari 2024 disusuli pilihan raya ketua daerah (Pilkada) berlangsung pada November 2024.

Lapor CNN Indonesia, Jokowi mengumumkan perkara itu menerusi ucapan dalam Youtube Sekretariat Negara kelmarin.

Beliau juga meminta semua menteri supaya memaklumkan perkara tersebut kepada rakyat.

“Saya kira sudah jelas semuanya bahawa Pemilu dan Pilkada akan berlangsung pada Februari serta November 2024, seperti yang dipersetujui sebelum ini.

“Sehubungan itu, saya tidak mahu timbul lagi pelbagai spekulasi mengenai penundaan Pemilu dan lanjutan perkhidmatan presiden menjadi tiga penggal,” katanya.

Selain itu, Jokowi turut memaklumkan, proses Pemilu akan bermula pertengahan Jun ini berdasarkan undang-undang pilihan raya yang ditetapkan.

Katanya, semua hal berkaitan pilihan raya itu perlu dijelaskan dengan terperinci kepada semua lapisan masyarakat bagi memastikan proses berjalan lancar.

Dalam pada itu, bekas Gabenor Jakarta itu juga akan memastikan barisan pesuruhjaya dalam Suruhanjaya Pilihan Raya (KPU) dan anggota Badan Pemantau Pilihan Raya (Bawaslu) dilantik hari ini.

“Bagi memastikan Pemilu kali ini berjalan lancar, saya juga meminta anggaran kos persiapan yang dijangka menelan belanja sebesar 110.4 trilion rupiah (RM32.4 bilion) diputuskan segera.

“Menteri-menteri yang berkaitan turut diarah untuk berkomunikasi secara intensif dengan Dewan Perwakilan Rakyat dan KPU,” ujarnya.

Sebelum ini, Jokowi pernah menegur barisan menterinya supaya tidak bercakap soal penangguhan Pemilu, sebaliknya menumpukan usaha membantu rakyat.